30/09/2010 | Administración LocalMunicipal
Miño
Aprobación definitiva da Ordenanza de mobilidade do Concello de Miño

O Pleno do Concello de Miño, en sesión celebrada o día 26 de xuño de 2010, adoptou o acordo de aprobación inicial da ordenanza de mobilidade do Concello de Miño. De conformidade co disposto no artigo 17 e concordantes do texto refundido da Lei reguladora de facendas locais, aprobado por Real decreto legislativo 2/2004, de 5 de marzo, e no 49 da Lei 7/1985, reguladora das bases de réxime local, o expediente estivo exposto ó público por un prazo de trinta días hábiles a partir da publicación do correspondente anuncio no Boletín Oficial da Provincia, tempo no que os interesados pudieron examinalo e presenta-las reclamacións que estimasen oportunas. Finalizado o devandito prazo sen que se presentaran reclamacións, elévase a definitiva a aprobación da ordenanza de mobilidade. O texto da ordenanza é o seguinte: O artigo 4.1. a) da Lei 7/85, do 2 de abril, de bases do réxime local, outorga aos concellos a potestade regulamentaria dentro do ámbito das súas competencias, e o artigo 25.2. b) do mesmo texto legal dispón que o concello exercerá en todo caso competencias nos termos da lexislación do Estado e das Comunidades Autónomas no que respecta á ordenación do tráfico de vehículos e persoas nas vías urbanas. O texto articulado da Lei sobre tráfico, circulación de vehículos de motor e seguridade vial, aprobado mediante o Real decreto lexislativo 339/1990, do 2 de marzo, no seu artigo 7 atribúe aos concellos, entre outras, as seguintes competencias: a ordenación e control do tráfico nas vías urbanas da súa titularidade, a regulación mediante ordenanza municipal dos usos das vías urbanas, a retirada de vehículos das vías urbanas e o seu posterior depósito e tamén a autorización de probas deportivas cando discorran integramente polo núcleo urbano. A Ordenanza de circulación vixente no Concello de Miño é moi vella, e as sucesivas mudanzas normativas, tanto na Lei sobre tráfico como no Regulamento xeral de circulación, fan precisa unha nova regulación municipal. Esta normativa será complemento da Lei de seguridade viaria, para regular os usos das vías públicas municipais, a debida protección e garantía dos peóns, a fluidez do tráfico rodado, a distribución dos aparcadoiros entre todas as persoas usuarias, así como medidas de inmobilización, retirada e traslado de vehículos que incumpran as normas e causen prexuízos ao resto das persoas usuarias e máis ao interese xeral. En todo caso, a intención desta Ordenanza circunscríbese a unha adaptación da normativa sectorial en materia de seguridade viaria ás circunstancias propias do tráfico e circulación nas vías de Miño. A problemática do feito da circulación, innegable segundo sinala a propia Lei sobre tráfico, encóntrase viva e é cambiante ao longo do tempo. Na actualidade existen condutas transgresoras do correcto uso dos espazos públicos, tales como a utilización da vía pública para levar a cabo a venda de vehículos, ou a ocupación por industrias do sector do automóbil para a súa actividade. Outro caso máis sería o estacionamento de vehículos como soportes dinámicos e estáticos de publicidade. Todas estas condutas cómpre que se eliminen, e o texto sinálaas como infraccións administrativas, co fin de que os espazos públicos constitúan un uso común real para todas as persoas usuarias a través da promoción dunha distribución xusta dos aparcadoiros. O recoñecemento da figura do peón tamén ten incidencia renovadora dentro do presente texto. É unha figura primaria, en canto que todas as persoas usuarias da vía pública adquiren esta condición nalgún momento e da que, onda os dereitos que o texto consolida, cómpre valorar outra perspectiva: a dos deberes. Ás veces esquecemos ou subordinamos as obrigas que os peóns teñen, cun descoñecemento da importancia vital que posúen para artellar unha efectiva convivencia entre o tráfico rodado e o peonil. A Ordenanza tratará de se adaptar á realidade social e ha regular o exercicio lexítimo que o peón fai da vía pública ao tomarmos como punto de chegada e de finalidade global o da seguridade. A Ordenanza estrutúrase en seis títulos, incluído un preliminar. O título I, dividido en tres capítulos, fixará as normas xerais de circulación, que abranguen (xunta especificacións concretas para as diferentes persoas usuarias da vía) as normas sobre sinalización e dispositivos limitadores de velocidade, e tamén as de paraxe e estacionamento. O título II, estruturado en sete capítulos, regula o réxime de actividades que lexitimamente se poden facer ou se prohiben na vía pública. O título III determina supostos nos que se controlan actividades que poden constituír incumprimentos normativos polo desleixo na conservación que as persoas titulares teñen dos vehículos, e regula en tres capítulos tanto as incidencias por exceso de ruídos ou gases coma o abandono dos vehículos. O título IV, que recolle especialidades derivadas da zonificación ou parcelación de puntos do concello, divídese en tres capítulos. O título V, o último, recolle en catro capítulos o réxime de infraccións e sancións. A Ordenanza complétase cun anexo que inclúe a correspondente relación codificada de infraccións que ha facilitar a comprensión desta Ordenanza tanto ás persoas usuarias da vía como ás que teñen a responsabilidade de facer cumprir a normativa. En resumo, con esta Ordenanza preténdese obter unha ferramenta normativa que discipline os usos das vías públicas para a circulación viaria a prol de todos/as e ademais minimizar os problemas das persoas usuarias. Artigo 1. O presente regulamento formúlase no exercicio da potestade normativa que recoñece o artigo 4.1. a) da Lei 7/1985, do 2 de abril, de bases do réxime local, así como no disposto no artigo 7. b) do Real decreto 339/1990, do 2 de marzo, polo que se aproba o texto articulado da Lei sobre tráfico, circulación de vehículos de motor e seguridade viaria, que faculta os concellos para que regulen mediante ordenanza municipal de circulación os usos das vías urbanas. Subsidiariamente, naquelas materias non reguladas expresamente pola Ordenanza aplicarase o texto articulado da Lei sobre tráfico, circulación de vehículos de motor e seguridade viaria, o Regulamento xeral de circulación, os regulamentos de vehículos e de condutores e o resto de normativa de carácter xeral que estea vixente. Artigo 2. Constitúe o obxecto da presente Ordenanza a regulación dos usos das vías urbanas de acordo coas fórmulas de cooperación ou delegación con outras administracións, e fai compatible e equitativa a distribución dos estacionamentos entre todas as persoas usuarias coa necesaria fluidez do tráfico rodado e co uso peonil das rúas, así como o establecemento das medidas de estacionamento limitado, co fin de garantir a rotación dos estacionamentos nas que se atende especialmente ás necesidades das persoas con discapacidade que teñen reducida a súa mobilidade e que utilizan vehículos adaptados, todo isto co fin de favorecer a súa integración social. Artigo 3. O ámbito de aplicación desta Ordenanza obrigará os titulares e usuarios das vías e terreos públicos urbanos e nos interurbanos, cuxa competencia estea cedida ao Concello, aptos para a circulación, os de vías e terreos que, por ter tal aptitude sexan de uso común e, á falta doutras normas, os titulares das vías e terreos privados que sexan utilizados por unha colectividade indeterminada de usuarios. Entenderase que son usuarios/as da vía os peóns, os condutores, os ciclistas e calquera outra persoa que realice sobre a vía ou a utilice para o desenvolvemento de actividades de natureza diversa, que precisarán para o seu exercicio de autorización municipal. Artigo 4.1. As persoas usuarias das vías están obrigadas a se comportar de xeito que non entorpezan indebidamente a circulación nin causen perigo, prexuízos ou molestias innecesarias ás persoas ou danos aos bens. Os peóns circularán polas beirarrúas sen obstruír ou dificultar a circulación por elas doutros/as viandantes. Para cruzar as calzadas utilizarán os pasos sinalizados e nos lugares que carezan destes, cruzarán polos extremos dos bloques de casas, perpendicularmente á calzada, non sen antes se asegurar da non proximidade dalgún vehículo.2. Os condutores deben utilizar o vehículo coa dilixencia, precaución e non distracción necesarias para evitar todo dano, propio ou alleo. Así pois, procurarán non poñerse en perigo eles mesmos nin tampouco os demais ocupantes do vehículo e o resto de persoas usuarias da vía. Queda terminantemente prohibido conducir de modo neglixente ou temerario. O condutor deberá verificar que as placas de matricula do vehículo non presentan obstáculos que impidan ou dificulten a súa lectura e identificación. Os titulares e, se procede, os arrendatarios dos vehículos teñen o deber de actuar coa máxima dilixencia para evitar os riscos que implica a súa utilización, manténdoos nas condicións legal e regulamentariamente establecidas, someténdoos aos recoñecementos e inspeccións que correspondan e impedindo que os conduzan persoas que non obtivesen o permiso ou a licenza de condución correspondente. Os usuarios das vías que se vexan implicados nun accidente, que o presencien ou teñan coñecemento del están obrigados a auxiliar ou solicitar auxilio para atender as vítimas, se as houber. Tamén deben colaborar para evitaren males maiores ou danos, restablecer na medida do posible a seguridade da circulación e máis colaborar para esclarecer os feitos. Todo/a condutor/a implicado/a nun accidente ha adoptar as prescricións seguintes: a) Deter o seu vehículo tan axiña como for posible, sen crear perigo para a circulación ou as persoas. b) Sinalizar de forma visible para o resto dos usuarios da vía a situación de accidente ou avaría. c) Avisar os axentes da autoridade se, aparentemente, houbese persoas feridas ou falecidas. d) Tratar de manter ou restablecer na medida do posible a seguridade na circulación en canto non cheguen os/as axentes da autoridade. e) Auxiliar os/as feridos/as do modo que resulte máis axeitado segundo as circunstancias, e especialmente solicitar auxilio sanitario dos servizos que poidan existir. f) Fornecer os datos precisos sobre a súa identidade, a dos seus vehículos, a da entidade aseguradora e o número de póliza do seguro obrigatorio, cando así o requiran outras persoas implicadas no accidente ou os axentes da autoridade. Todo usuario da vía que se decate de que se produciu un accidente sen que estea implicado nel deberá cumprir as prescricións anteriores, salvo que manifestamente non sexa precisa a súa colaboración ou xa se presentasen os servizos de emerxencia ou da autoridade. Todo condutor que produza danos nos sinais reguladores da circulación ou en calquera outro elemento da vía pública estará obrigado a poñelo en coñecemento da autoridade canto antes, e será responsable deste. O condutor que causara algún dano a calquera vehículo estacionado sen condutor terá a obriga de localizar o titular do vehículo, de avisar o condutor do dano causado e máis de facilitar a súa identidade. De non ser posible a localización deberá comunicalo ao axente da autoridade máis próximo. Prohíbese levar abertas as portas do vehículo, abrilas antes da súa completa inmobilización e abrilas ou baixarse del sen se asegurar antes de que facelo non implica perigo ou entorpecemento para outros usuarios, especialmente cando se refire a condutores de bicicletas.3. As bicicletas estarán dotadas dos elementos reflectores homologados que regulamentariamente se determinen e que deberán posuír estes vehículos de acordo coa mencionada normativa. Cando sexa obrigatorio o uso da iluminación, os condutores de bicicletas ademais levarán colocada algunha prenda reflectante se circulan por vía interurbana. Prohíbese expresamente aos condutores de bicicletas, quads, motocicletas ou ciclomotores, arrancar ou circular apoiando unha soa roda na calzada, ou só dúas no caso dos quads. Así mesmo, prohíbese aos usuarios de ciclomotores, bicicletas, patíns, monopatíns ou artefactos similares, agarrarse a vehículos en marcha. Os condutores e pasaxeiros de motocicletas ou motocicletas con sidecar, de vehículos de tres rodas e cuadriciclos, de ciclomotores e de vehículos especiais tipo quad, deberán utilizar axeitadamente os cascos de protección homologados ou certificados, excepto se os citados vehículos contan con estruturas de autoprotección e posúen cintos de seguridade. Independentemente da titularidade da vía e da súa clase, será de uso obrigatorio o casco para ciclistas coas excepcións recollidas no Regulamento xeral de circulación.4. As bicicletas circularán polos carrís especialmente reservados, respectando a preferencia de paso dos peóns que os crucen. De circular pola calzada, por non ter vía reservada, transitarán preferiblemente polo carril da dereita, agás cando teñan que realizar un xiro próximo á esquerda.5. Cando os/as ciclistas circulen en grupo polas vías urbanas, deberán respectar individualmente a sinalización semafórica que lles afectar.6. No que respecta a todos aqueles vehículos pendentes de homologación, a súa circulación polas vías reguladas pola presente ordenanza axustarase ao recollido no Regulamento xeral de vehículos, de condutores e de circulación.7. Queda expresamente prohibido conducir vehículos baixo a influencia de bebidas alcólicas con taxas superiores ás regulamentariamente establecidas, e en todo caso, baixo os efectos de substancias estupefacientes, psicotrópicas ou similares. Artigo 5.1. A realización de obras, instalacións, colocación de colectores, mobiliario urbano ou calquera outro elemento ou obxecto de forma permanente ou provisional nas vías ás que se refire esta ordenanza, necesitará a anterior autorización municipal e rexerase polo disposto nesta norma, polo resto de normativa municipal de aplicación, e pola normativa de aplicación xeral. As mesmas normas serán aplicables á interrupción das obras, consonte as circunstancias ou características especiais do tráfico e poderá levarse a cabo por petición da autoridade municipal. Se o ordena a alcaldía poderán paralizarse as obras ou servizos cando, por motivos de seguridade, exista risco grave e inmediato para persoas e/ou bens.2. Non poderán circular polas vías obxecto desta ordenanza os vehículos con niveis de emisión de ruído superiores aos regulamentariamente establecidos, así como tampouco emitindo gases ou fumes en valores superiores aos límites establecidos e no suposto de ter sido obxecto dunha reforma non autorizada. Todos os condutores de vehículos quedan obrigados a colaborar nas probas regulamentarias de detección que permitan comprobar as posibles deficiencias indicadas. Artigo 6. Prohíbese guindar, depositar ou abandonar sobre a vía obxectos que poidan empecer a libre circulación, paraxe ou estacionamento, facelo perigoso ou estragar aquela ou as súas instalacións, ou ben producir nela, ou nas súas inmediacións, efectos que modifiquen as condicións apropiadas para circular, parar ou estacionar. Artigo 7.1. O límite máximo de velocidade de marcha autorizado nas vías urbanas reguladas pola presente ordenanza é de 50 km/h, sen prexuízo de que a autoridade municipal, logo de ver as súas características peculiares, poida establecer en certas vías límites inferiores ou superiores, regulado sempre mediante a sinalización vertical e horizontal correspondente. Todo condutor está obrigado a respectar os límites de velocidade establecidos e a ter en conta ademais as súas propias condicións físicas e psíquicas, as características e estado da vía, así como as do vehículo e as da súa carga, as condicións meteorolóxicas, ambientais e de circulación e, en xeral, todas aquelas circunstancias en cada momento concorrentes, para poder deter a marcha do vehículo dentro dos límites do seu campo de visión e ante calquera obstáculo. No que respecta á condución de animais na vía pública, farase de modo que poidan ser controlados ao se achegar a outros usuarios da vía. Aos condutores de cabalarías, gando e vehículos de carga de tracción animal, quédalles prohibido levalos correndo pola vía preto doutros da mesma especie ou das persoas que van a pé, así como abandonar a súa condución, deixándoos marchar libremente polo camiño ou deterse nel. De igual maneira, no transporte de animais, estes en ningún momento deberán interferir na condución.2. Poderase circular por baixo dos límites mínimos de velocidade nos casos de transporte de vehículos especiais, ou cando as circunstancias do tráfico impidan o mantemento dunha velocidade superior á mínima sen risco para a circulación, así como nos supostos de protección ou acompañamento a outros vehículos, nas condicións que regulamentariamente se establezan. Artigo 8.1. Os condutores de vehículos deberán axustarse no proceso da condución ás normas establecidas na Lei sobre tráfico, circulación de vehículos de motor e seguridade viaria, e os seus regulamentos de desenvolvemento.2. Queda prohibido conducir todo tipo de vehículos utilizando cascos ou auriculares conectados a aparatos receptores ou reprodutores de son, excepto durante a realización das probas de aptitude en circuíto aberto para a obtención do permiso de condución nas condicións que se determinen regulamentariamente.3. Prohíbese a utilización durante a condución de dispositivos de telefonía móbil e calquera outro medio ou sistema de comunicación, excepto cando a comunicación se produza sen empregar as mans nin usar cascos, auriculares ou instrumentos semellantes. Quedan exentos desta prohibición os axentes da autoridade no exercicio das funcións que teñan encomendadas.4. Queda prohibido circular con menores de doce anos situados nos asentos dianteiros do vehículo, salvo cando utilicen dispositivos homologados para o efecto, tendo en conta a excepción recollida no Regulamento xeral de circulación. No que atinxe aos asentos traseiros do vehículo, as persoas que non cheguen aos 135 cm de estatura deberán utilizar obrigatoriamente un dispositivo de retención homologado adaptado á súa talla e ao seu peso; e as persoas cunha estatura igual ou superior a 135 cm e que non supere os 150 centímetros, poderán utilizar indistintamente un dispositivo de retención homologado adaptado á súa talla ou peso ou o cinto de seguridade para adultos. En todo o referente a este apartado, estarase ao disposto no artigo 117 do Regulamento xeral de circulación, modificado polo Real decreto 965/2006, do 1 de setembro. Así mesmo, queda prohibido circular con menores de doce anos como pasaxeiros de ciclomotores ou motocicletas con ou sen sidecar, por calquera clase de vía. Excepcionalmente, permítese esta circulación a partir dos sete anos, sempre que os condutores sexan os pais ou nais, titores ou persoa maior de idade autorizada por eles, que utilicen casco homologado e cumpran as condicións específicas de seguridade establecidas regulamentariamente.5. Prohíbese que nos vehículos se instalen mecanismos ou sistemas, que se leven instrumentos ou que se acondicionen para eludir a vixilancia do tráfico ou dos seus axentes, como igualmente que se emitan ou fagan sinais con esa finalidade.6. Considérase incompatible coa obrigatoria atención permanente á condución que o condutor use co vehículo en movemento dispositivos tales como pantallas con acceso a Internet, monitores de televisión e reprodutores de vídeo ou DVD. Exceptúanse, para estes efectos, o uso de monitores que estean á vista do condutor e a utilización do cal sexa necesaria para a visión de acceso ou baixada de peóns ou para a visión en vehículos con cámara de manobras traseiras. Artigo 9. A sinalización das vías urbanas corresponde á autoridade municipal. A alcaldía ou o concelleiro/a delegado/a ordenará a colocación, retirada e substitución dos sinais que en cada caso proceda. Para proceder a dotar de sinalización urbanizacións de nova creación que necesiten un estudo específico, requirirase un informe previo da Unidade da Policía Local e da oficina técnica municipal, que terán en conta os departamentos que no campo urbanístico ou de obras públicas se vexan afectados. Todas as persoas usuarias das vías obxecto desta ordenanza, están obrigadas a obedecer os sinais de circulación que establezan unha obriga ou unha prohibición e a adaptar o seu comportamento á mensaxe do resto dos sinais regulamentarios que se encontren nas vías polas que circulan. Artigo 10.1. A instalación, retirada, traslado ou modificación da sinalización requirirá a anterior autorización municipal. A autorización determinará a situación, modelo e dimensións dos sinais que haxa que implantar. O Concello procederá á retirada inmediata de toda aquela sinalización que non estea debidamente autorizada ou non cumpra as normas en vigor, e isto tanto no relativo aos sinais non regulamentarios como se é incorrecta a forma, colocación ou deseño do sinal.2. Prohíbese modificar o contido dos sinais ou colocar sobre eles ou a carón destes, placas, carteis, marquesiñas, anuncios, marcas ou outros obxectos que poidan inducir a confusión, reducir a súa visibilidade ou eficacia, cegar aos usuarios da vía ou distraer a súa atención. Artigo 11.1. A autoridade municipal, en caso de emerxencia ou ben pola celebración de actos deportivos, culturais ou de calquera outra natureza, susceptibles de producir grandes concentracións de persoas ou vehículos, poderá modificar temporalmente a ordenación do tráfico existente e adoptar, se proceder, todas as medidas preventivas necesarias para garantir a seguridade das persoas e vehículos e unha maior fluidez na circulación.2. A orde de prioridade entre os distintos tipos de sinais é o seguinte: • Sinais e ordes dos axentes encargados da vixilancia do tráfico. • Sinalización circunstancial que modifique o réxime de utilización normal da vía pública. • Semáforos. • Sinais verticais de circulación. • Marcas viarias. No suposto de que as prescricións indicadas por diferentes sinais parezan entrar en contradición entre si, prevalecerá a prioritaria, segundo a orde que se sinala no apartado anterior, ou a máis restritiva se se trata de sinais do mesmo tipo. Artigo 12.1. Definición de medidas limitadoras de velocidade no viario urbano: Ademais das medidas existentes na lexislación sobre a materia (sinalización e balizamento), contémplase na presente ordenanza a regulación do uso das medidas seguintes: • Bandas sonoras (e ópticas), transversais á calzada. • Resaltes transversais pegados á calzada (popularmente “ramplas ou resaltes”), de material flexible e dimensións adecuadas. • Resaltes transversais de amplo desenvolvemento, efectuados en obra sobre a vía (”lombo de asno” e “pasos peonís sobreelevados”) 2. As bandas sonoras (e ópticas), transversais á calzada son elementos dispostos transversalmente ao eixo da vía. O efecto que perseguen estes elementos é o de espertar a atención do condutor, con respecto ao exceso de velocidade en que puidera estar incorrendo, e provocar sobre este unha maior advertencia da sinalización e as circunstancias.3. Os resaltes transversais pegados á calzada de material elástico son módulos de distintos formatos con sección en forma de curva superior e recta na inferior (segmento circular), que se fixan sobre o pavimento normalmente mediante tirafondos ou parafusos de distintas seccións e sistemas de bloqueo. Pola súa cor serán facilmente perceptibles polo condutor que se aproxime ao punto no que se encontran dispostos.4. Os resaltes transversais de amplo desenvolvemento consisten na laceración dunha plataforma sobreelevada respecto da rasante do viario, nunha altura concreta (oscilando entre 4 e 15 cm normalmente), cunha pendente de entrada e unha de saída, para suavizar o acceso a esta e que frea a marcha do vehículo. Dependendo da lonxitude da plataforma e do elemento que se sinalice sobre esta, podemos distinguir entre: • “Lombos de asno”: o único fin que perseguen é minorar a marcha do tráfico nunha zona, ao ocupar coa plataforma todo o ancho do carril de circulación ou calzada. O seu perfil será lonxitudinal circular. • “Pasos de peóns sobreelevados”: a plataforma sobreelevada destínase a albergar un paso de peóns, de modo que mellora tanto a visibilidade do paso de peóns como a seguridade de peón que o utiliza. A solución construtiva de todos estes elementos contemplará o encontro coas beirarrúas, manterá a accesibilidade sen barreiras arquitectónicas e o libre paso das augas de escoamento pola liña de augas existente en cada rúa. Artigo 13. Enténdese por parada toda inmobilización dun vehículo para tomar ou deixar persoas ou cargar e descargar obxectos, durante un tempo inferior a dous minutos, sen que o condutor poida abandonalo. Se excepcionalmente o fai, deberá telo tan próximo como para retiralo no mesmo momento en que sexa requirido ou as circunstancias o esixan. Non se considerará parada a detención accidental ou momentánea por necesidade da circulación. Artigo 14. A parada deberá efectuarse de tal maneira que o vehículo non obstaculice a circulación nin constitúa un risco para o resto dos usuarios da vía, así que se coidará especialmente a súa colocación. En todo caso, a parada terá que facerse achegando o vehículo á beirarrúa da dereita segundo o sentido da marcha, aínda que en vías dun só sentido de circulación tamén se poderá facer á esquerda. Os pasaxeiros terán que baixar polo lado dereito correspondente á beirarrúa. A persoa condutora, se ten que baixar, poderá facelo polo outro lado, sempre que con anterioridade se asegure de que pode facelo sen ningún tipo de perigo. Artigo 15. En todas as zonas e vías públicas, a parada efectuarase nos puntos onde menos dificultades se produzan na circulación. Exceptúanse os casos en que os pasaxeiros sexan persoas enfermas ou impedidas, ou se trate de servizos públicos de urxencia ou de camións do servizo de limpeza ou de recollida do lixo. Nas rúas urbanizadas sen beirarrúa, deixarase unha distancia mínima de 1 metro desde a fachada máis próxima, para permitir o paso de peóns. Artigo 16. Os autotaxis e vehículos de gran turismo pararán na forma e lugares que determine a ordenanza reguladora do servizo e, no seu defecto, con suxeición estrita ás normas que con carácter xeral se establecen na presente ordenanza para as paradas. Artigo 17. Os autobuses, tanto de liñas urbanas como interurbanas, unicamente poderán deixar e recoller viaxeiros nas paradas expresamente determinadas ou sinalizadas pola autoridade municipal. Artigo 18. A autoridade municipal poderá requirir aos titulares de centros docentes que teñan servizo de transporte escolar para que propoñan itinerarios de recollida do alumnado. Unha vez que estean aprobados, esta autoridade poderá fixar paradas dentro de cada ruta e quedará prohibida a recollida de alumnos fóra destas. Artigo 19. Prohíbense as paradas nos casos e lugares seguintes: a) Nos lugares prohibidos regulamentariamente ou sinalizados vertical e/ou horizontalmente. b) Cando produzan obstrución ou perturbación grave na circulación de peóns ou vehículos. c) En dobre fila. d) Sobre os refuxios, illas, medianas, zonas de protección e demais elementos canalizadores do tráfico. e) Cando se obstaculice a utilización normal do paso de saída ou acceso a un inmoble de persoas ou animais, así como en vaos debidamente sinalizados. f) Zonas sinalizadas para uso exclusivo de discapacitados ou persoas de mobilidade reducida, sobre as beirarrúas, paseos e demais zonas destinadas ao paso de peóns. g) Cando a distancia entre o vehículo e o bordo oposto da calzada ou unha marca lonxitudinal sobre ela que indique prohibición de atravesala, sexa inferior a tres metros. h) Cando se impida incorporarse á circulación a outro vehículo debidamente parado ou estacionado. i) Nas interseccións e nas súas proximidades se se dificultase o xiro aos outros vehículos e nas interseccións e nas súas proximidades porque poden causar perigo por falta de visibilidade. l) Nas pontes, pasos a nivel, túneles e debaixo dos pasos elevados. m) Nos lugares onde a detención impida a visión de sinais de tráfico aos condutores aos que estes estean dirixidos. n) Na proximidade de curvas ou cambios de rasante cando a visibilidade non sexa abonda para que os demais vehículos poidan pasar sen perigo ao que estea detido. o) Nas paradas debidamente sinalizadas para vehículos de servizo público, organismos oficiais e servizos de urxencia. p) Nos carrís reservados á circulación ou ao servizo de determinados usuarios, como autobuses de transporte público de pasaxeiros ou taxis. q) Nos rebaixes da beirarrúa para o paso de persoas con mobilidade reducida. r) Nos pasos ou carrís reservados exclusivamente para o uso de ciclistas. s) Cando se obstaculicen os accesos e saídas de emerxencia debidamente sinalizadas pertencentes a colexios, edificios, locais ou recintos destinados a espectáculos ou actos públicos, nas horas de celebración destes. t) No medio da calzada, aínda no suposto caso de que a anchura desta o permita, agás que estea expresamente autorizado. u) Parar de xeito que se impida un xiro autorizado. Artigo 20. Enténdese por estacionamento toda inmobilización dun vehículo cunha duración que exceda de dous minutos, sempre que non estea motivada por imperativo da circulación ou polo cumprimento de calquera requisito regulamentario. Artigo 21. O estacionamento deberá efectuarse de tal forma que o vehículo non obstaculice a circulación nin constitúa un risco para o resto dos usuarios da vía. Coidarase especialmente a colocación deste e situarase o máis preto posible do bordo da calzada segundo o sentido da marcha, evitándomos que poida poñerse en movemento en ausencia do condutor. Con esta finalidade os condutores terán que tomar as precaucións adecuadas e suficientes, e serán responsables das infraccións que se poidan chegar a producir como consecuencia dun cambio de situación do vehículo ao poñerse en marcha espontaneamente ou pola acción de terceiros, excepto cando neste último caso existira violencia manifesta. O estacionamento efectuarase de maneira que permita aos demais usuarios a mellor utilización do restante espazo libre. Artigo 22. Os vehículos poderanse estacionar en fila ou cordón, en batería e en semibatería. Denomínase estacionamento en fila ou cordón aquel no que os vehículos se sitúan un atrás do outro, paralelamente á beirarrúa. Denomínase estacionamento en batería aquel no que os vehículos se sitúan un no lateral do outro, perpendicularmente á beirarrúa; e estacionamento en semibatería é o que se fai oblicuamente á beirarrúa. A norma xeral é que os vehículos se deben estacionar en fila. A excepción a esta norma deberá estar sinalizada expresamente. Os vehículos de dúas rodas, xa sexan motocicletas, ciclomotores ou bicicletas, estacionarán nos espazos destinados para tal fin. Queda prohibido o estacionamento de motocicletas, ciclomotores e bicicletas encadeados ou atados entre si ou a calquera outro elemento urbano que se encontre na vía pública. Non poderán estacionar nas vías urbanas nin en espazos naturais que sexan obxecto de medidas especiais de protección do medio ambiente os vehículos destinados ao transporte de viaxeiros ou de mercadorías con masa máxima autorizada (MMA) superior a 3500 kg nin os remolques e caravanas, semirremolques, carromatos, góndolas de transporte, contedores de camións e asimilados, separados do vehículo a motor ou cabina, excepto nos casos nos que obteñan autorización municipal expresa, e en tal suposto, conforme ás determinacións específicas que se concreten na autorización. Artigo 23. Nas vías de dobre sentido de circulación, cando non estivera prohibido, o estacionamento efectuarase á beira dereita do sentido da marcha. Nas vías dun só sentido de circulación estacionarase no sentido da marcha e, se non existe sinal en contra, o estacionamento poderá efectuarse a ambos os lados da calzada, sempre que se deixe unha anchura para a circulación non inferior a 3 m. Artigo 24. Os condutores deberán estacionar os vehículos tan preto do bordo como for posible e deixarán un espazo non superior a 20 centímetros entre o bordo da beirarrúa e a superficie exterior das rodas do vehículo, para poder permitir a limpeza desta parte da calzada. Do mesmo xeito que nas paradas, en rúas urbanizadas sen beirarrúa, non se poderá estacionar sen deixar, cando menos, unha distancia mínima de 1 metro desde o bordo lateral do vehículo á fachada máis próxima, co obxecto de permitir o paso de peóns. Artigo 25. A autoridade municipal poderá fixar zonas na vía pública para o estacionamento ou para a utilización como terminais ou intercambiadores de liña de autobuses, tanto de servizo urbano como interurbano. Artigo 26.1. Os estacionamentos con horario limitado ou zona azul, que haberán que coexistir cos de libre utilización, suxeitaranse ás determinacións seguintes: a) O tempo de estacionamento en zona azul terá unha duración máxima de 1 hora e 30 minutos, dentro da franxa horaria que regule a devandita zona e que establecese a autoridade municipal. b) O condutor que estacione o vehículo nesta zona terá a obriga de colocar o disco de control, tícket ou calquera outro dispositivo electrónico que se autorice no parabrisas, e no lado máis próximo á beirarrúa que permita comprobar a hora de chegada. c) Así mesmo, poderanse utilizar dispositivos informáticos para o control do tempo máximo de estacionamento e a rotación efectiva do vehículo a máis de 250 m do lugar de chegada sen que os usuarios utilicen disco de control, tícket ou calquera outro dispositivo se se implantase unha zona azul gratuíta.2. Por tanto, na zona azul considéranse faltas sancionables as seguintes: a) Carecer do disco de control, tícket ou calquera outro dispositivo autorizado á vista ou colocado defectuosamente. b) Exceder do límite horario que lle corresponda.3. Os titulares de autorizacións municipais de estacionamento en zonas reservadas para diminuídos físicos, poderán estacionar os seus vehículos sen limitación de tempo, tanto nestas zonas como nas de horario restrinxido.4. A comprobación horaria poderá realizala directamente o persoal do Concello destinado ao servizo, sen que a súa presenza na área de aparcamento en cuestión comporte, necesariamente, obriga de custodia ou vixilancia dos vehículos estacionados. Artigo 27. A autoridade municipal poderá establecer e sinalizar zonas para a realización das operacións de carga e descarga. Artigo 28. Queda prohibido o estacionamento nos casos e nos lugares seguintes: a) Nos lugares onde o prohiban os sinais correspondentes. b) Onde estea prohibida a parada. c) En dobre fila en calquera suposto. d) Sobre os refuxios, illas, medianas, zonas de protección e demais elementos canalizadores do tráfico. e) Nas zonas sinalizadas como reserva de carga e descarga de mercadorías, para este tipo de vehículos, nos días e horas en que estea en vigor a reserva, e cando se exceda dunha hora de estacionamento. Tamén se prohibe o estacionamento de vehículos destinados ao transporte de mercadorías que estacionen en zonas sinalizadas como reserva de carga e descarga de mercadorías pero non realicen labores de carga e descarga. En todo caso, nas zonas sinalizadas como reserva de carga e descarga de mercadorías para usuarios que non teñan autorización para estacionar nelas. f) Nas paradas de bus e taxi. g) Nas zonas reservadas para o estacionamento de vehículos de organismos oficiais, delegacións diplomáticas e servizos de urxencia ou policía. h) Diante dos accesos ou saídas de emerxencia debidamente sinalizadas de edificios destinados a espectáculos ou actos públicos, nas horas de celebración destes, xa que con iso se resta facilidade á saída masiva de persoas se houber unha emerxencia. i) En batería sen sinais que habiliten tal posibilidade e en liña cando o estacionamento deba efectuarse en batería consonte á sinalización existente. j) Cando o vehículo estacionado deixe para a circulación rodada unha anchura libre inferior á dun carril de 3 metros. k) Nas rúas de dobre sentido de circulación nas que a anchura da calzada só permita o paso de dúas columnas de vehículos. l) Cando se obstaculice ou impida a utilización normal do paso de saída ou acceso a un inmoble de persoas ou animais. m) Cando se obstaculice a utilización normal dos pasos rebaixados para persoas de mobilidade reducida. n) En condicións que dificulten a saída doutros vehículos estacionados regulamentariamente. o) Nos vaos, total ou parcialmente. p) Nos carrís reservados á circulación de determinadas categorías de vehículos; carril bus, taxi, tranvía. q) Nos lugares reservados exclusivamente para parada de determinadas categorías de vehículos. r) Nos lugares sinalizados temporalmente por obras, actos públicos, feiras ou eventos deportivos. De ser así, deberanse sinalizar axeitadamente como mínimo con corenta e oito horas de antelación. s) Diante dos lugares reservados para colectores do servizo municipal de limpeza. t) Sobre as beirarrúas, paseos, zonas verdes e zonas naturais, e demais zonas destinadas ao paso de peóns. u) En zonas sinalizadas para uso exclusivo de persoas de mobilidade reducida. v) Nas pontes, pasos a nivel, túneles e debaixo dos pasos elevados. w) Estacionar impedindo a visibilidade da sinalización a outros usuarios que lles poida afectar. x) Estacionar nun túnel ou tramo de vía afectado polo sinal de túnel. y) Estacionar nun lugar debidamente sinalizado onde se obstaculice o uso ou acceso aos hidrantes. z) Estacionar na beiravía. aa) Estacionar impedindo un xiro autorizado. bb) Estacionar en zona de estacionamento limitado contravindo o uso temporal ou de residentes establecido, ben por non exhibir en lugar visible o distintivo válido de acreditación do pagamento da taxa correspondente ou cando colocado o distintivo se supere o tempo máximo de estacionamento, e estacionar en zonas onde estea previsto o estacionamento de residentes da rúa ou rúas cercanas sen dispor e/ou exhibir a autorización municipal expedida ao efecto. cc) Nas interseccións e nas súas proximidades se se dificulta o xiro aos outros vehículos e nas interseccións e nas súas proximidades nas que se cause perigo por falta de visibilidade. Artigo 29. Os labores de carga e descarga realizaranse en vehículos dedicados ao transporte de mercadorías, ou naqueles que estean debidamente autorizados para isto, dentro das zonas reservadas para tal efecto e durante o horario establecido e reflectido nas sinalizacións correspondentes. En todo caso, considéranse vehículos dedicados ao transporte os seguintes: i. Camións: que son automóbiles concebidos e construídos para o transporte de cousas. ii. Tractocamións: que son os automóbiles concebidos e construídos para realizar o arrastre dun semirremolque. iii. Vehículo articulado: que é o conxunto de vehículos formado polo seu automóbil e o seu semirremolque. iv. Aqueloutros, non incluídos nos apartados anteriores, que aínda destinados ao transporte de mercadorías, estean en posesión da pertinente tarxeta de transportes. En canto ao peso e medida dos vehículos de transporte que realicen operacións de carga e descarga, axustaranse ao disposto na vixente ordenanza. Malia todo, a alcaldía poderá limitalo ou amplialo en función da capacidade de determinadas vías do municipio. As operacións de carga e descarga realizaranse de acordo co previsto nos apartados que seguen: 1. As mercadorías, materiais ou cousas que sexan obxecto de carga e descarga non se depositarán na vía pública, senón que se trasladarán directamente do inmoble ao vehículo ou viceversa, excepto nos casos excepcionais, que deberán ser expresamente autorizados polo departamento municipal competente en materia de circulación.2. As operacións de carga e descarga terán que realizarse coas debidas precaucións para evitar ruídos innecesarios, e coa obriga de deixar limpa a vía pública e reparar, de ser o caso, os danos producidos nesta.3. As mercadorías cargaranse e descargaranse polo lado do vehículo máis próximo á beirarrúa, utilizando os medios necesarios e o persoal suficiente para axilizar a operación, e procurando non dificultar a circulación, tanto de peóns como de vehículos.4. No caso de que as operacións de carga e descarga supoñan un risco para a integridade de persoas ou danos nos bens, aquelas sinalizaranse debidamente, nas condicións que determine a Policía Local.5. Non poderán permanecer estacionados, nas zonas habilitadas para carga e descarga, vehículos que non estean a realizar esta actividade. Artigo 30. A carga e descarga de mercadorías realizarase así: a) Preferentemente no interior dos locais comerciais e industriais, sempre que reúnan as condicións adecuadas, cando as características de acceso dos viais o permita. b) Nas zonas reservadas para este fin, dentro do horario reflectido na sinalización correspondente. c) Unicamente se permitirá a carga e descarga fóra das zonas reservadas, nos días e lugares que se autorice especialmente. Artigo 31. A alcaldía poderá ditar disposicións que versen sobre as seguintes materias: a) Delimitación das zonas de carga e descarga. b) Delimitación do peso e das dimensións dos vehículos para determinadas vías do municipio. c) Horario permitido para realizaren as operacións de carga e descarga, de acordo coa problemática propia nas diferentes vías e barrios da cidade. d) Servizos especiais para realizar operacións de carga e descarga, con expresión de días, horas e lugares. e) Autorización especiais para camións de máis de nove toneladas e media e vehículos que transporten mercaderías perigosas. Artigo 32. Prohíbese, excepto autorización expresa para aqueles casos concretos, o estacionamento para labores de carga e descarga de vehículos de máis de nove toneladas e media de masa máxima autorizada, vaian ou non cargados, en todas as vías urbanas que teñan un ancho de calzada igual ou inferior a 9 m cando esta teña dobre sentido de circulación, así como nas vías de 5 ou menos metros de ancho de calzada e único sentido de circulación. Artigo 33. Os vehículos guindastre de auxilio en estrada de masa máxima autorizada superior a nove toneladas e media, poderán circular libremente dentro das rúas comprendidas dentro desta ordenanza, sempre e cando se encontren realizando servizos de urxencia ou salvamento. En todo caso, deberán avisar con anterioridade á Policía Local, do servizo que teñen que realizar e do lugar da intervención. A carga e descarga en situacións ou para servizos especiais (combustible, mudanzas, operacións esporádicas e excepcionais) deberá ser obxecto de autorización municipal expresa. Nestas autorizacións que se concedan farase constar a finalidade, situación, extensión, datas e horarios, así como a masa máxima autorizada (MMA) dos vehículos. Deberá solicitarse a preceptiva licenza municipal para a realización desta actividade con, polo menos, dez días de anterioridade á data na que se pretenda realizar a ocupación. Entenderase por mudanza para os efectos previstos neste artigo o traslado de mobles e efectos domésticos, así como de material de oficina. A solicitude para a obtención de licenza para facer a actividade na vía pública deberá presentarse no rexistro xeral do Concello ou en calquera dos rexistros habilitados no artigo 38.4 da Lei 30/1992, do 26 de novembro, do réxime xurídico das administracións públicas e do procedemento administrativo común, cos requisitos sinalados no artigo 70 do mesmo texto, indicando o día ou días e o horario de ocupación e a necesidade ou non de prohibir o aparcamento, e en caso positivo sinalando a lonxitude que prohibir. Achegarase un plano ou croquis da superficie que hai que ocupar. O Concello poderá requirir a constitución de aval ou fianza de existir risco de danos nos bens públicos e o suxeito autorizado deberá aboar a taxa que corresponda pola ocupación da vía pública que se lle autorice. A solicitude para a realización desta actividade presentarase con, polo menos, dez días de anterioridade á data na que se pretenda realizar a ocupación. Artigo 34. O aproveitamento especial do dominio público con motivo de actividades, instalacións ou ocupacións, requirirá con carácter xeral a anterior obtención de licenza ou autorización, se incide na vía pública de titularidade municipal. A este respecto será obrigatorio tamén o cumprimento das especificacións que se recollan no resto das ordenanzas municipais que teñan incidencia nesta materia. Artigo 35. A autorización outorgada obriga os seus titulares a manter en perfecto estado de seguridade, salubridade e hixiene a zona autorizada, así como a repoñer o pavimento e os estragos ocasionados como consecuencia da ocupación ou actividade desenvolvida. Artigo 36. Estas autorizacións poderán ser revogadas pola Administración. Iniciarase con anterioridade o correspondente procedemento de revogación, darase audiencia á persoa interesada, na que deberán quedar acreditadas as razóns de interese público que xustifican a revogación. Artigo 37.1. Non poderán as casas de compra-venda, talleres mecánicos ou de lavado e calquera outra empresa do sector da automoción, utilizar a vía pública para estacionar vehículos relacionados coa súa actividade industrial ou comercial, excepto nos casos que teñan autorizada expresamente unha reserva de espazo.2. Tamén se prohibe o estacionamento de vehículos que leven instalado soporte con publicidade, calquera que for a actividade comercial ou industrial que anuncien.3. Prohíbese a utilización da vía pública co fin de promover a venda de vehículos de motor, xa sexan novos como de segunda man ou usados, tanto a empresas como a particulares. Para estes efectos, entenderase que se promove a venda de vehículos na vía pública cando leven carteis ou distintivos que así o indiquen. Os vehículos que se atopen nesta situación poderán ser retirados polo guindastre municipal.4. Prohíbese a utilización da vía pública por parte de autocaravanas ou vehículos similares que pretendan usala como lugar habitable con certa vocación de permanencia, por canto que impide a libre circulación, a ocupación temporal dese espazo dun modo limitado e rotativo por outros eventuais usuarios e dificulta a equitativa distribución dos estacionamentos. Para estes efectos entenderase que pretenden usala como lugar habitable con certa vocación de permanencia, cando permanezan estacionados nun mesmo lugar máis de 48 horas. Artigo 38.1. A sinalización por obras e traballos na vía pública deberá axustarse en todo momento ás disposicións normativas vixentes, singularmente as pertencentes ao Concello de Miño, sen que poidan ser alterados, baixo ningún pretexto, os seus requisitos ou modelos.2. Nun mesmo poste non poderán colocarse máis de dous sinais regulamentarios, e deberá quedar o bordo inferior da máis baixa a 1 metro do chan como mínimo.3. Non deben utilizarse os sinais combinados de “dirección prohibida” e “dirección obrigatoria” nun mesmo poste.4. En combinación cun sinal regulamentario poderanse engadir indicacións suplementarias, para o que se utilizará unha placa rectangular, que deberá ir colocada debaixo do sinal sen excedelo en tamaño.5. A sinalización das obras deberá estudarse como un elemento primordial que, como tal, debe ser adecuadamente deseñado, orzamentado e esixido; e estará en función das circunstancias concorrentes en cada tipo de ocupación, nas que se deberá valorar os seguintes aspectos e elementos: a) Tipos de vía: Calzada única cun só sentido de circulación; de dobre sentido; con só dous carrís cada unha etc. b) Intensidade e velocidade normal da circulación antes e ao longo da zona que ocuparán as obras, en ausencia destas. c) Visibilidade dispoñible antes e ao longo da zona de obras. d) Importancia da ocupación da vía. Sen ou con peche dun ou máis carrís, ou peche total. e) Duración da ocupación, con especial referencia á permanencia durante a noite ou ao longo dunha fin de semana. f) Perigosidade que reviste a presenza da obra no caso de que un vehículo invada a zona a ela reservada. En función destas circunstancias e doutras que se consideren relevantes, deberá establecerse unha circulación consistente nunha ou varias das medidas seguintes: a) O establecemento dun itinerario alternativo para a totalidade ou parte da circulación b) A limitación da velocidade. c) A prohibición de adiantamento entre vehículos. d) O peche dun ou máis carrís á circulación. e) Unha sinalización relacionada coa ordenación adoptada. f) Un balizamento que destaque a presenza dos límites da obra, así como a ordenación adoptada. O peticionario da ocupación vén obrigado e é responsable do mantemento e boa visibilidade da sinalización vertical existente na rúa e que quede afectada pola zona de obra. Ademais, con anterioridade á ocupación da obra, deberá comunicar á Policía Local as posibles modificacións necesarias na sinalización. A reposición da sinalización vertical e horizontal unha vez que rematou a ocupación deberá facerse de tal forma que manteña os mesmos criterios que o resto, é dicir, que a altura e a situación transversal sexa a que indica a normativa para zona urbana, e igual situación e dimensións na horizontal.6. Cando pola natureza e extensión das obras sexa necesario a sinalización horizontal no pavimento, a cor das marcas que se utilicen será amarelo reflectante, ao igual que o fondo da sinalización vertical. Deberanse borrar as anteriores marcas viarias se estas puideran dar lugar a erro. Unha vez que finalice a obra ou a ocupación, deberá repoñerse a sinalización horizontal que existía antes de efectuar aquela, co mesmo tipo de material e xeometría. Artigo 39.1. Toda actuación por obras ou traballos levada a cabo na vía pública, calquera que sexa a súa natureza, tera que avisarse mediante un sinal ou cartel de advertencia de “perigo obras”. 2. Disporase sempre de valados que limiten frontal e lateralmente a zona non utilizable para o tráfico rodado ou peonil: os valados colocaranse formando un todo continuo, isto é, sen separación ningunha entre eles e reforzaranse con paneis direccionais reflectantes nos extremos da ocupación, colocados perpendicularmente ao movemento dos vehículos e persoas.3. Nas zonas onde se vexa afectada a parte da calzada dedicada aos peóns teranse que crear corredores peonís habilitados en zona de calzada, cunha anchura mínima de 1,5 m e unha altura mínima de 2,10 metros. Este paso, que se pode reducir a 1 metro en situacións especiais, estará debidamente reforzado con valados e dentro da zona de exclusión ao tráfico de vehículos. Artigo 40.1. A sinalización deberá ser claramente visible pola noite, polo que cando a zona non teña boa iluminación os valados serán reflectantes ou disporán de captafaros ou bandas reflectantes verticais de 10 centímetros de anchura. Os sinais han ser reflectantes en todos os casos.2. Os recintos pechados ou balizados levarán sempre luces propias, colocadas con intervalos máximos de 10 metros e sempre nos ángulos saíntes, calquera que sexa a superficie ocupada. As condicións de iluminación deberán manterse constantes mentres dure a ausencia de luz. Artigo 41.1. Como norma xeral, non se poderá cortar ningunha rúa nin producir un estreitamento nas súas calzadas superior ao indicado nos casos seguintes: 1) Ningunha rúa de sentido único poderá quedar cunha anchura inferior a 2,5 m libres para o tráfico.2) Ningunha rúa de dobre sentido poderá quedar cunha anchura inferior a 5 m libres para o tráfico. Para estes efectos considerarase que as rúas con dous sentidos de circulación, separados por unha mediana, sebe, illa, ou calquera outro elemento de descontinuidade, son rúas de sentido único.3) Cando por motivo de inaprazable necesidade sexa necesario cortar totalmente, en vía de dobre sentido, un dos carrís, disporase dos sinais necesarios para indicar o paso alternativo dos vehículos.2. Calquera obra, ocupación ou traballo que, non sendo por causas catastróficas, non poida axustarse ás normas anteriores, deberá estar especialmente autorizado polo servizo municipal, logo do informe favorable da Policía Local en canto á sinalización, balizamento e ordenación da circulación.3. A autorización obrará en poder do responsable da ocupación e no lugar onde esta se realice. Exhibirase publicamente mediante a colocación dunha copia nun dos valados delimitadores. Os axentes da autoridade municipal poderán tomar nota da autorización, pero non a recollerán, excepto que se detecten alteracións nela. Admitirase que, para substituír a autorización, se exhiba unha fotocopia dela debidamente compulsada.4. Independentemente do tipo de ocupación ou da vía en que esta se realice, será obrigatorio, unha vez se obteñan os permisos necesarios, comunicar mediante documento escrito á Policía Local, polo menos con corenta e oito horas de antelación, o momento en que comezará a ocupación, para que se tomen as medidas necesarias para garantir o libre tránsito, tanto do tráfico rodado como dos peóns. Mesmo nos casos máis urxentes, comunicarase igualmente coa maior antelación posible e dentro das primeiras dúas horas. Artigo 42. Todos aqueles actos de carácter deportivo, cultural, rodaxes cinematográficas, televisivas, festivos ou similares, que afecten á calzada, deberán estar provistos do permiso da alcaldía ou da concellería correspondente, logo do informe do departamento municipal competente na materia. Artigo 43. A autorización tramitada ante o departamento municipal competente en materia de circulación, cando proceda, concederase supeditada a: 1) Que en todo momento se manteña o acceso á propiedade e se permita o paso de vehículos de urxencia e transporte público.2) Que no remate de todos os actos, as vías queden libres e expeditas. Os titulares da autorización deberán responder dos estragos ocasionados no pavimento das calzadas e beirarrúas, e máis retirar decontado calquera instalación ou plataforma colocada por mor do acto celebrado. Artigo 44. A concesión final ou non destes permisos comunicarase á Policía local. Artigo 45. Como trámite anterior á concesión da autorización, e como condición de validez da licenza, esixirase, cando por interese público se considere conveniente, a constitución dun aval ou depósito a todos os organizadores e responsables de cantos eventos de natureza cultural, festiva, deportiva ou similares desexen utilizar os bens públicos municipais, así como todo tipo de dependencias, instalacións e servizos de titularidade municipal. Este aval ou depósito garantirá todo tipo de responsabilidades que se orixinen, incluso por posibles danos a terceiros. Artigo 46. No caso de que o Concello requirise a constitución do aval, esta garantía non se devolverá aos organizadores ou responsables dos eventos sen que anteriormente conste por escrito no expediente correspondente, a través dos informes dos servizos técnicos competentes, que non produciron danos aos bens e instalacións municipais. Artigo 47. As autorizacións citadas poderán ser revogadas pola Administración, Iniciarase con anterioridade o correspondente procedemento de revogación e darase audiencia á persoa interesada, na que deberán quedar acreditadas as razóns de interese público que xustifican a revogación. Artigo 48. Se os organizadores dos eventos non presentaran os correspondentes permisos, a Policía Local poderá suspender as actividades citadas. Artigo 49. Para a celebración deste tipo de actividades, a entidade organizadora disporá dos medios materiais e humanos necesarios para levar a termo os eventos e garantir a protección e seguridade destes. A Policía Local poderá solicitar o incremento ou modificación dos adoptados para evitar prexuízos á circulación rodada e peonil. Artigo 50.1. A persoa ou entidade organizadora dos actos será a responsable de garantir o mantemento das medidas citadas ata a finalización dos actos, así como a retirada de calquera tipo de instalación unha vez que remate o evento. No caso contrario, a Policía Local poderá suspendelos.2. Cando se trate de competicións e probas deportivas, carreiras ou marchas ciclistas e vehículos históricos, actuarase de acordo co disposto no anexo II do Real decreto 1428/2003, do 21 de novembro, polo que se aproba o Regulamento xeral de circulación. Neste tipo de probas o itinerario deberá ser facilitado xunto coa solicitude de autorización, polo menos, con dez días de antelación para que a Policía Local emita un informe da Policía previo á concesión do permiso polo órgano competente. Queda prohibido utilizar un itinerario para a proba diferente ao do percorrido autorizado polo Concello. Artigo 51. As persoas interesadas nunha reserva temporal de estacionamento, por causa de eventos culturais, deportivos, cinematográficos e análogos, deberán solicitalo no Concello, e esta solicitude será tramitada polo departamento municipal competente. Remitirase, para o seu coñecemento, unha copia desta autorización á Policía Local. A ocupación implicará a obriga por parte do/a autorizado/a de aboar o prezo público que corresponda. Artigo 52. As actuacións de carácter artístico, tanto individuais como en grupo, tales como mimo, música, pintura e similares, que pretendan levarse a cabo no ámbito territorial de aplicación desta ordenanza, estarán suxeitas á autorización municipal, que se outorgará ou denegará en virtude dos informes técnicos oportunos e/ou en función das molestias que poidan causarse á cidadanía. Artigo 53. Prohíbese a ocupación de bens de uso público e, en especial, da vía pública, mediante a instalación de calquera tipo de máquinas expendedoras ou aparatos lúdico-recreativos, alleos a calquera servizo público, excepto as expresamente concedidas pola autoridade municipal competente, e de acordo coa normativa especial reguladora das ocupacións da vía pública do Concello de Miño. Artigo 54. Quedan prohibidos nas vías, rúas e prazas de uso público, os xogos ou diversións que poidan representar un perigo ou molestia para outros usuarios ou para os mesmos que as practican, excepto nas zonas especificamente habilitadas para o efecto. Igualmente, queda prohibido exercer a venda de calquera tipo de produto, ou ofrecemento de servizo, a usuarios de vehículos que circulan polas vías públicas, aínda cando estes se encontren en situación de parada ante un semáforo, retención ou sinal. Artigo 55. Cando se desobedeza a prohibición recollida no parágrafo primeiro do artigo anterior, con independencia da denuncia que puidera derivarse, a autoridade municipal comisará o obxecto de xogo ou diversión (monopatíns, balóns, ou outros). Artigo 56. Prohíbese a ocupación das beirarrúas con mercadorías, materiais de construción ou calquera outro elemento que poida constituír un obstáculo, excepto autorización expresa da autoridade municipal. Prohíbese tamén a utilización das beirarrúas de xeito contrario á súa natureza (camiño de peóns), con actividades tales como montar a cabalo. Artigo 57.1. Está suxeito á autorización municipal o acceso de vehículos ao interior de inmobles cando sexa necesario cruzar beirarrúas e outros bens de dominio e uso público municipal, impedir o estacionamento ou parada doutros vehículos no fronte polo que se accede ao inmoble, ou cando supoña, en xeral, un aproveitamento especial do dominio público municipal por parte dos propietarios do inmoble.2. Os vaos deberán sinalizarse coas placas e marcas viais que con carácter exclusivo estableza o Concello. Carecerán de toda validez as que non teñan carácter oficial e a Administración Municipal poderá retiralas no suposto de que o titular non o fixera no prazo que se lle indique. Artigo 58. Os estragos ocasionados en beirarrúas por mor do uso especial que comporta a entrada e saída de vehículos con ocasión do vao concedido, serán responsabilidade dos titulares, que estarán obrigados á súa reparación a pedimento da autoridade municipal competente e dentro do prazo que para o efecto se outorgue. O seu incumprimento dará lugar á execución forzosa nos termos regulados na Lei 30/1992, do 26 de novembro, de réxime xurídico das administracións públicas e do procedemento administrativo común. Artigo 59. A parada ou estacionamento diante dunha zona de acceso delimitada e amparada por unha autorización de vao, calquera que fose a clase deste e, no seu caso, dentro do horario amparado pola autorización, implicará unha infracción administrativa, e habilitará á Policía Local para ordenar a retirada do vehículo infractor. Artigo 60. As autorizacións poderán ser revogadas polo órgano que as ditou nos seguintes casos: 1) Por ser destinadas a fins distintos para os que foron outorgadas, como é, entre outros casos, o uso como zona de carga e descarga.2) Por desaparecer as causas ou circunstancias que deron lugar ao seu outorgamento.3) Por non aboar a taxa ou exacción municipal correspondente.4) Por incumprir as condicións a respecto dos horarios ou carecer da sinalización adecuada.5) Por causas motivadas e relativas ao tráfico ou circunstancias da vía pública. A revogación dará lugar á obriga do titular de retirar a sinalización e repoñer, se procede, o bordo da beirarrúa ao seu estado inicial. Artigo 61. Cando o titular solicite a baixa ou anulación da autorización de entrada de vehículos que se posuía por deixar de usar o local como aparcadoiro, deberase igualmente suprimir toda a sinalización indicativa da existencia da entrada e repoñer no seu caso o bordo da beirarrúa para deixalo no seu estado inicial. Despois de que os servizos municipais correspondentes comproben o cumprimento destes requisitos, procederase á concesión da baixa solicitada. Artigo 62. A autoridade municipal poderá reservar estacionamento atendendo a razóns de utilidade, interese público ou interese social. Artigo 63. O estacionamento e/ou reserva para discapacitados requirirá a posesión da correspondente tarxeta de autorización expedida de acordo coa normativa vixente. A persoa interesada solicitará a reserva desta natureza e o Concello, logo da comprobación das condicións que sexan precisas para a obtención desta reserva a través do servizo municipal competente e do informe da Policía Local sobre a idoneidade da reserva solicitada, resolverá, ou ben autorizando o emprazamento, ou ben desestimando a solicitude se non está xustificado o pedimento. De todos os xeitos, só poderán usar este tipo de estacionamento os vehículos que teñan a correspondente tarxeta de autorización, e sempre e cando as persoas que fagan uso do devandito vehículo sexan discapacitadas. Artigo 64. A publicidade na vía pública queda prohibida e cómpre o permiso da autoridade municipal competente para exercer esta actividade (ocupación). Respectarase o establecido na Ordenanza municipal de limpeza no tocante aos supostos nos que se pode obter o permiso e realizar publicidade. Agás os casos previamente autorizados, e con independencia da mensaxe que conteñan, queda prohibida a publicidade, ben sexa mediante a utilización de vehículos portadores de carteleiras, ou publicidade estática nas beirarrúas e proximidades da calzada, ben sexa en elementos como árbores, farois, mobiliario urbano en xeral e aqueloutros que afecten ao tráfico. O Concello poderá retirar os elementos publicitarios que non conten con autorización e reclamar o custo da retirada á persoa que promova a publicidade irregular. Queda prohibido o emprego de dispositivos sonoros con fins de propaganda, reclamo, aviso ou distracción, agás nos supostos de alarma, urxencia ou especial significación cidadá. Artigo 65. Para os efectos desta ordenanza, entenderase como transporte escolar e de menores o cualificado así na lexislación estatal ou autonómica correspondente. Artigo 66. A prestación do servizo de transporte escolar e de menores dentro do termo municipal estará suxeito á obtención das autorizacións correspondentes da Administración que for competente. Artigo 67. Terán que solicitar, nos termos que indique a normativa reguladora, a autorización municipal as persoas físicas ou xurídicas titulares dos vehículos ou do servizo. Achegarán coa instancia a documentación requirida pola lexislación vixente e, se fose transporte escolar, o itinerario que propoñan, as paradas que pretendan efectuar e as matrículas de identificación dos vehículos que fagan o servizo. Non se poderán realizar paradas fóra das que se autoricen. Artigo 68. A autorización só será válida para un curso escolar e terase que solicitar unha nova autorización para calquera modificación das condicións en que aquela foi outorgada inicialmente. Artigo 69. De todas as autorizacións citadas nos parágrafos anteriores, deberase dar conta á Policía local, para o seu coñecemento, fiscalización e efectos. Artigo 70. Non se poderá permanecer nas paradas máis tempo do que for preciso para recoller ou deixar pasaxeiros/as, que en ningún caso quedan habilitadas para estacionar o vehículo de transporte público. Artigo 71. O departamento municipal competente na materia determinará os lugares onde terán que situarse as paradas de transporte público. Artigo 72. Non se poderá permanecer nas paradas máis tempo do necesario para recoller ou deixar pasaxeiros, fóra daquelas sinaladas como orixe e final de liña. Do mesmo xeito, tampouco se poderá parar para coller ou deixar viaxeiros fóra dos lugares onde estean establecidas as paradas. En ningún caso quedan habilitadas as paradas para estacionar os vehículos. Artigo 73. Os vehículos destinados ao servizo de taxi só poderán permanecer nas paradas a agardar por viaxeiros. Artigo 74. En ningún momento o número de vehículos adscritos ao servizo de taxi poderá superar a capacidade da parada. Artigo 75. Os transportes realizados con vehículos de peso ou dimensión superior aos autorizados regulamentariamente terán a consideración de transportes especiais e non poderán circular polas vías públicas urbanas do municipio sen a autorización do departamento municipal correspondente, logo de informe da Policía local. Artigo 76. As autorizacións indicadas no punto anterior, poderán ser para unha soa viaxe ou para un determinado período. Indicaranse nestas as datas, os percorridos e os horarios. Artigo 77. Naquelas zonas do municipio en que se atope restrinxida a circulación en canto ao peso e/ou dimensións dos vehículos, será preceptivo estar en posesión da correspondente autorización municipal para circular por elas, e máis deberase dar conta á Policía local. No caso de que se circulase sen permiso sancionarase o/a responsable. Artigo 78. As autorizacións estendidas para a realización de transportes especiais poderán dar lugar á exacción da taxa fiscal correspondente. Artigo 79. Compete ao Concello ditar normas, conceder permisos e exercer a vixilancia, control, inspección e comprobación dos transportes de mercadorías perigosas dentro do seu termo municipal e tamén no que puidese afectar á seguridade, salubridade ou benestar da súa cidadanía. Todo isto á marxe e sen prexuízo das atribucións que lle corresponden á Administración Estatal e Autonómica de acordo co establecido na lexislación vixente. Artigo 80. Enténdese por mercadorías perigosas todas aquelas materias, substancias e elementos que contempla a normativa estatal ou autonómica sobre estas mercadorías. Artigo 81. O transporte de calquera tipo de mercadoría perigosa que teña que utilizar vía urbana ou interurbana no termo municipal, requirirá os permisos de carácter estatal ou, se procede, autonómico; isto é, o que a lexislación vixente esixise en cada caso. Artigo 82. No que se refire ao transporte de mercadorías perigosas dentro do termo municipal, o Concello poderá fixar unha vía para que este tipo de transporte chegue ao seu destino. De por parte, adoptaranse cantas medidas precautorias se consideren necesarias a xuízo dos servizos técnicos municipais, co obxecto de reducir os riscos ao mínimo e, así mesmo, establecerase o calendario, o horario, o percorrido por onde deberá circular o vehículo, os cortes de tráfico, o acompañamento da Policía Local e, se procede, do persoal e material conveniente do servizo de extinción de incendios. Artigo 83. Queda prohibida a detención de calquera tipo de vehículo de transporte de mercadorías perigosas, tanto se for baleiro coma cargado, en calquera vía pública urbana do termo municipal. Exceptúase o estacionamento, logo da súa autorización, en zonas que serán especialmente sinalizadas durante a operación de carga e descarga, e unicamente durante o tempo mínimo necesario para realizar estas operacións. Artigo 84. Os transportes de mercadorías perigosas que circulen polo termo municipal ou necesiten realizar calquera actividade dentro del, deberán estar habilitados polo correspondente permiso municipal outorgado pola autoridade municipal competente na materia, logo de recibir o informe do departamento experto en materia de Protección Civil. Artigo 85. A autoridade competente para a autorización dos transportes de mercadorías perigosas remitirá, para o seu coñecemento, unha copia do permiso á Policía local. Artigo 86. Co fin de protexer debidamente a calidade ambiental do municipio, o Concello poderá delimitar zonas, que, por motivos de interese natural ou outros de interese público, ou vías nas que, de forma permanente ou a determinadas horas da noite, quede prohibida ou limitada a circulación dalgunha ou de todas as clases de vehículos. Artigo 87. Os vehículos que circulen polo termo municipal deberán corresponder a tipos homologados con anterioridade no que se refire ao ruído que emiten. Queda prohibida, por tanto, a súa circulación no caso contrario. De acordo coa normativa vixente, o nivel de ruído dos vehículos considerarase admisible sempre que non se superen os límites establecidos para cada tipo na súa homologación. Deberanse aplicar, así mesmo, os métodos de medición previstos na mencionada normativa. Artigo 88. Todo vehículo de tracción mecánica deberá ter en boas condicións de funcionamento o motor, transmisión, carrozaría e demais elementos capaces de producir ruídos e vibracións e, en especial, o dispositivo silenciador dos gases de escape, singularmente no caso dos ciclomotores e motocicletas, co fin de que o nivel sonoro emitido polo vehículo, ao circular ou co motor en marcha, non exceda dos límites establecidos. Artigo 89. Os vehículos de motor deberán circular con elementos silenciadores homologados. Artigo 90. Prohíbese a circulación de vehículos que, por exceso de carga, emitan ruídos que superen os límites regulamentarios. Dentro da zona urbana queda ademais prohibido o uso dos sinais acústicos dos vehículos, excepto en casos de inminente perigo de atropelo ou colisión, ou cando se trate de servizos públicos de urxencia ou privados en situación de auxilio urxente a persoas. Prohíbese tamén a incorrecta utilización ou condución de vehículos que provoque ruídos innecesarios ou molestos, como é a utilización de megafonía (a non ser que teña autorización administrativa expresa), outro sistema de publicidade sonoro, ou o excesivo volume dos dispositivos de radio dos vehículos. Artigo 91. Os vehículos que circulen polo termo municipal deberán corresponder a tipos homologados no que se refire aos gases que emiten. De acordo coa normativa vixente, o nivel de gases dos vehículos considerarase admisible sempre que non se pasen os límites establecidos para cada tipo na súa homologación. Así mesmo, cómpre aplicar os métodos de medición previstos nesta normativa. Artigo 92. Todo vehículo de tracción mecánica deberá ter en boas condicións de funcionamento o motor e demais elementos capaces de producir gases, co fin de que o nivel destes emitidos polo vehículo, ao circular ou co motor en marcha, non exceda dos límites establecidos. Artigo 93. Prohíbese a circulación de vehículos que emitan gases que superen os límites regulamentarios. Prohíbese tamén a incorrecta utilización ou a condución de vehículos que dea lugar a emisións de gases innecesarios ou molestos, aínda cando o seu nivel de emisión quede dentro dos límites máximos admisibles. Artigo 94. Considéranse vehículos abandonados aqueles que reúnen os requisitos establecidos na lexislación vixente. A autoridade municipal poderá supor razoablemente que un vehículo se encontra en situación de abandono nos seguintes casos: a) Cando transcorran máis de dous meses desde que o vehículo foi depositado tras a retirada da vía pública pola autoridade competente. b) Cando permaneza estacionado por un período superior a un mes no mesmo lugar e presente deterioracións que fagan imposible o seu desprazamento polos seus propios medios ou lle falten as placas de matrícula. Se for así, terá o tratamento de residuo sólido urbano de acordo coa normativa ambiental correspondente. Cando un axente da Policía Local detecte estacionado nunha vía pública un vehículo que cumpre calquera das condicións establecidas no apartado b), tomará nota exacta do lugar, do día e da hora en que foi observado e logo de pasar o tempo descrito no citado apartado, denunciarao por infracción a esta ordenanza, co que poderá ser retirado ao depósito habilitado para o efecto. No suposto contemplado no apartado a) e naqueles vehículos que, aínda tendo signos de abandono, manteñan as placas de matriculación ou dispoñan de calquera signo ou marca visible que permita a identificación do seu titular, requirirase a este, unha vez que transcorran os correspondentes prazos, para que no tempo de 15 días retire o vehículo do depósito, coa advertencia de que, se non o fai, procederase ao seu tratamento como residuo sólido urbano. Artigo 95. Prohíbese o estacionamento dentro do termo municipal de vehículos abandonados. Artigo 96. A Administración Municipal poderá ordenar o peche da circulación rodada, parcial ou totalmente, con carácter provisional ou definitivo, daquelas vías públicas ou de uso público que se estimasen oportunas. Queda prohibido circular con todo tipo de vehículos polo interior de parques, prazas públicas, zonas axardinadas, praias e demais lugares destinados ao lecer e ao goce dos/as viandantes. Do mesmo xeito, queda prohibido que estes vehículos circulen utilizando as beirarrúas ou os pasos elevados destinados aos peóns. Artigo 97. As áreas peonís que se desenvolven nas vías públicas deberán estar provistas da oportuna sinalización á entrada e saída; sinalización que se complementará, se for preciso, con elementos móbiles que impidan o acceso e circulación de vehículos polo interior da zona afectada, agás nos supostos nos que a súa condición sexa evidente polo seu deseño, estrutura, ornamentación ou pavimentación. Artigo 98. Nas áreas peonís desenvolvidas nas vías públicas a prohibición de circulación e estacionamento poderá: a) Comprender a totalidade das vías que estean delimitadas polo seu perímetro ou unicamente algunhas. b) Limitarse ou non a un horario preestablecido. c) Ser de carácter fixo ou referirse só a determinados días da semana. Artigo 99. Calquera que sexa a limitación establecida, non afectará á circulación e/ ou estacionamento dos seguintes vehículos: a) Os que realicen labores de carga e descarga dentro do horario e os lugares habilitados para o efecto. b) Os vehículos de urxencia e de servizo público, mentres estean realizando labores desta natureza. c) Os vehículos autorizados e que se atopen en posesión da correspondente tarxeta expedida polo departamento competente en materia de circulación. Artigo 100. Por resolución da alcaldía poderase complementar o réxime das zonas peonís, logo do informe que para o efecto elabore a unidade competente na materia. Artigo 101. O Concello poderá establecer carrís para a circulación exclusiva de bicicletas, que han estar debidamente sinalizados. Artigo 102. Por estes carrís está prohibido expresamente desenvolver competicións que non foran anteriormente autorizadas e máis circular coas bicicletas a velocidade excesiva ou facelo de forma imprudente e irresponsable. Artigo 103. As bicicletas circularán pola súa dereita segundo o sentido da marcha e deberán ceder o paso a outras bicicletas que saian pola súa dereita nos cruzamentos sen sinalizar ou sen preferencia de paso, cambios de dirección e de sentido. Igualmente deberán respectar a sinalización vertical e horizontal que a autoridade municipal dispoña nos carrís bici. Cando vaian adiantar outra bicicleta, farano pola esquerda e coa precaución precisa para non colidir coa que vai ser adiantada ou a que, se cadra, o faga en sentido contrario. Artigo 104. Por estes carrís queda prohibida a circulación, paraxe e estacionamento de todo tipo de vehículos de motor, motocicletas, ciclomotores, minimotos, monopatíns, patinetes autopropulsados e todo elemento móbil diferente ás bicicletas. Artigo 105. Os peóns deberán cruzar estes carrís polos pasos que se sinalicen para eles e non poderán transitar polos carrís. Artigo 106. Como norma xeral, os carrís para bicicletas non atravesarán zonas peonís ou parques públicos. Porén, se se dispuxese o contrario, as bicicletas adecuaranse ás circunstancias da vía e extremarán a súa precaución cando o carril bici atravesara estas zonas. Artigo 107. A alcaldía poderá establecer e delimitar cantas zonas considere necesarias co fin de delimitar, prohibir, así como regular a circulación dentro do termo municipal. Dentro da regulación circulatoria encóntrase a medida de establecer un marco físico onde a velocidade máxima que empreguen os vehículos sexa de 30 km/h ou emprazamentos onde o tráfico rodado non pode ser realizado por vehículos que superen un determinado peso, entre outras limitacións. As resolucións que acorden o establecemento das zonas especiais e as súas particularidades circulatorias adoptaranse tras o informe previo da unidade da Policía Local. Entenderase que son zonas especiais aquelas que se establezan por causa da seguridade, da saúde pública, da limitación de tráfico, realización de actos diversos, deportivos, festivos, culturais, obras etc. Dende o punto de vista das características físicas da zona, consideraranse zonas especiais, e poderán ser fixadas pola alcaldía, logo de ver o informe da unidade da Policía Local e da oficina técnica, medidas específicas que limiten ou impidan o acceso de vehículos de motor nos espazos naturais protexidos. Artigo 108.1. A Policía Local poderá inmobilizar os vehículos cando, como consecuencia do incumprimento dos preceptos desta ordenanza ou normas de aplicación subsidiaria, da súa utilización poida derivarse un risco grave para a circulación, as persoas ou os bens. A inmobilización terá lugar tamén nos supostos seguintes: a) Cando a persoa que conduce o vehículo se negue a someterse ás probas de detección de posible intoxicación por alcol ou drogas, ou se o resultado das nomeadas probas superase os límites regulamentariamente establecidos. b) Cando o vehículo exceda da altura, lonxitude ou ancho regulamentariamente autorizados ou non estea homologado. c) Cando o condutor careza de permiso de condución ou o que leve non sexa válido, a non ser que neste último caso acredite a súa personalidade e domicilio e manifeste ter permiso válido. d) Cando o condutor careza de permiso de circulación do vehículo ou autorización que o substitúa, ben porque non a obtivera, ben porque fora obxecto de anulación ou tamén declarada a súa perda de vixencia. e) No suposto de malestar físico da persoa condutora que lle impida levar o vehículo nas debidas condicións de seguridade. f) Cando polas condicións externas do vehículo se considere que constitúe perigo para a circulación ou produza danos na calzada. g) Cando o vehículo circule con carga superior á autorizada ou a súa colocación exceda en altura ou anchura ás permitidas regulamentariamente. h) Cando a ocupación do vehículo supoña aumentar nun 50% as prazas autorizadas, excluído a persoa condutora. i) Cando as posibilidades de movemento ou o campo de visión da persoa condutora resulten sensible e perigosamente diminuídos polo número ou posición dos viaxeiros ou pola colocación dos obxectos transportados. j) Cando a persoa infractora non acredite a súa residencia habitual en territorio español, salvo que deposite o importe da sanción. k) Cando o vehículo careza da iluminación regulamentaria ou non funcione cando a súa utilización sexa obrigatoria. l) Cando se careza do seguro obrigatorio do vehículo. m) Cando o condutor dunha motocicleta ou ciclomotor circule sen casco homologado, ata que corrixa a deficiencia. n) Cando a emisión de fumes e gases ou a produción de ruídos excedan dos límites autorizados pola lexislación vixente. o) Cando o vehículo fora obxecto dunha reforma de importancia non autorizada. p) Cando se observe un exceso nos tempos de condución ou unha minoración nos tempos de descanso, que sexan superiores ao 50% dos regulamentariamente establecidos. q) Cando existan indicios de calquera manipulación nos instrumentos de control.2. Os gastos establecidos mediante taxa para o efecto, que se orixinen como consecuencia da inmobilización do vehículo correrán por conta do titular, que deberá aboalos ou garantir o seu pagamento como requisito anterior a levantar tal medida, sen prexuízo do dereito de defensa que lle asiste e da posibilidade de repercutilo sobre a persoa responsable que dera lugar a que a administración adopte esta medida.3. Cando unha persoa infractora non acredite a súa residencia legal en territorio español, o/a axente denunciante fixará provisionalmente a contía da multa e, de non se depositar o seu importe, inmobilizará o vehículo. En todo caso, terase en conta a redución do 30%. 4. A inmobilización realizarase, ou ben por medio físicos, ou ben mediante levantamento de acta para tal fin, e non se levantará en canto non queden corrixidas as deficiencias que a causaron ou se proceda á retirada do vehículo.5. A inmobilización levarase a cabo na vía pública sempre e cando exista lugar adecuado e seguro, sen que obstaculice a circulación de vehículos ou persoas. Nese caso o vehículo quedará baixo a responsabilidade do/a condutor/a infractor/a ou propietario/a. Artigo 109. A Policía Local poderá ordenar a retirada dun vehículo da vía pública e o seu traslado ao depósito municipal ou lugar de depósito autorizado, cando se atope estacionado nalgunha das seguintes circunstancias: a) En lugares onde constitúa un perigo. b) Se pertubase gravemente a circulación de peóns ou de vehículos. c) Se obstaculiza ou dificulta o funcionamento dalgún servizo público. d) Se ocasiona perdas ou deterioro do patrimonio público. e) Se se atopa en situación de abandono. f) Se está nos carrís ou partes das vías reservadas exclusivamente para a circulación ou para o servizo de determinados usuarios (carril-bus, carril-taxi, paradas, vaos, discapacitados físicos etc.). g) No caso de accidente que impida continuar a marcha. h) Nun estado de deterioración tal que obrigara a súa anterior inmobilización. i) Cando se procedese á inmobilización legal do vehículo e non existira lugar acaído para practicala sen obstaculizar a circulación de vehículos ou persoas. j) En espazos reservados a servizos de seguridade ou urxencias. k) Cando se trate de vehículos destinados ao transporte de viaxeiros ou de mercadorías con masa máxima autorizada (MMA) superior a 3500 kg; os remolques e caravanas, autocaravanas, semirremolques, carromatos, góndolas de transporte, contedores de camións e asimilados, separados do vehículo de motor ou cabina, e que se atopen estacionados en lugares non permitidos. l) Cando se trate de caravanas, autocaravanas, remolques e semirremolques que se atopen estacionados por un período superior ás 48 horas. m) Cando se faga en batería sen sinais que permitan esta posibilidade. n) Cando se estacione en liña e o estacionamento debera facerse en batería conforme á sinalización existente. o) Cando o vehículo permaneza estacionado na vía pública para a súa venda ou aluguer ou con fins fundamentalmente publicitarios, ou tamén dende o que se efectúen actividades ilícitas como a venda ambulante non autorizada ou o ofrecemento de produtos. p) Nos lugares que a autoridade municipal habilitou para o estacionamento de residentes ou con limitación horaria sen a exhibición nun lugar visible do vehículo do distintivo válido ou a acreditación do pagamento da taxa correspondente; tamén cando, aínda colocado o distintivo, se supere o duplo do tempo máximo de estacionamento que autoriza o título exhibido. q) En calquera outro suposto previsto na lei ou nesta ordenanza, singularmente cando se incumpra o disposto sobre os estacionamentos. Artigo 110. Considerarase que un vehículo se atopa estacionado orixinando unha situación de perigo para o resto de peóns e condutores cando se efectúe: a) Nas curvas ou cambios de rasante. b) Nas interseccións de rúas e as súas proximidades, producindo unha diminución da visibilidade. c) Nos lugares nos que se impida a visibilidade dos sinais de circulación. d) De maneira que sobresaia do vértice da esquina da beirarrúa, que obrigue o resto dos condutores a variar a súa traxectoria, ou que dificulte o xiro dos vehículos. e) Cando se obstaculice a saída de emerxencia dos locais destinados a espectáculos públicos e entretemento durante as súas horas de apertura. f) Na calzada, fóra dos lugares permitidos. g) Nas medianas, separadores, illas ou outros elementos de canalización do tráfico. Artigo 111. Entenderase que o vehículo se atopa estacionado en lugar que perturba gravemente a circulación de peóns e vehículos nos seguintes casos: a) Cando estea prohibida a parada. b) Cando a distancia entre o vehículo e o bordo oposto da calzada ou unha marca lonxitudinal continua sexa inferior a tres metros, ou, en calquera caso, cando non permita o paso doutros vehículos. c) Cando obstaculice a saída ou acceso a un inmoble a través dun vao. d) Cando se impida a incorporación á circulación doutro vehículo correctamente estacionado. e) Cando se atope estacionado en dobre fila sen condutor. f) Cando invada carrís ou parte das vías reservadas exclusivamente para a circulación ou para o servizo dos demais usuarios. g) Cando se atope estacionado nos pasos de peóns e de discapacitados físicos e nos pasos e carrís para ciclistas ou nas súas proximidades. h) Cando se atope estacionado na beirarrúa, en illas peonís e demais zonas reservadas aos peóns. i) Cando se atope estacionado en zonas reservadas para discapacitados físicos. Artigo 112. O estacionamento obstaculizará o funcionamento dun servizo público cando teña lugar: a) Nas paradas reservadas aos vehículos de transporte público. b) Nos carrís reservados á circulación de vehículos de transporte público. c) Nas zonas reservadas para a colocación de colectores de residuos sólidos urbanos, hidrantes e calquera outro tipo de mobiliario urbano. d) Nas saídas reservadas a servizos de urxencia e seguridade. e) Nas zonas de carga e descarga, sen autorización. Artigo 113. Entenderase que o estacionamento orixina perda ou deterioración do patrimonio público cando se efectúa en xardíns, sebes, zonas arborizadas, fontes e outras partes da vía destinadas ao ornato e decoro do municipio. Nestes casos, de se causar perda nos bens públicos, responderá, quer o titular do vehículo, quer o condutor. Artigo 114. Unha vez que se retiren, os vehículos serán conducidos ao lugar de depósito autorizado e porase en coñecemento dos titulares esta circunstancia. Coas excepcións legalmente previstas, os gastos establecidos na taxa para o efecto, que se orixinen como consecuencia da retirada do vehículo e a súa estancia no depósito municipal ou lugar de depósito autorizado serán por conta do titular, que terá que pagalos ou garantir o pagamento como requisito anterior á devolución do vehículo, sen prexuízo do dereito de interposición do recurso que lle asista. Por outra banda, a retirada do vehículo só poderá facela o titular ou persoa autorizada. Artigo 115. A retirada do vehículo suspenderase inmediatamente se o condutor comparecese antes de que o guindastre iniciara a súa marcha co vehículo enganchado e toma as medidas necesarias para facer cesar a situación irregular na que se atopaba, aboando as taxas correspondentes do enganche. Artigo 116. Serán retirados inmediatamente da vía pública pola autoridade municipal todos aqueles obxectos que se atopen nela e cando non haxa persoa ningunha que se faga responsable deles. De ser así, serán trasladados ao depósito municipal ou lugar de depósito autorizado. De igual forma actuarase no caso de que o obxecto entorpeza o tráfico de peóns ou de vehículos, así como se o seu propietario se negara a retiralo decontado, sen prexuízo de requirirlle posteriormente as responsabilidades nas que incorrese. Artigo 117. Aínda cando se atopen correctamente estacionados, a Policía Local poderá, ben retirar os vehículos da vía pública, ben proceder ao seu traslado, nas situacións seguintes: a) Cando se atopen estacionados en lugares nos que estea previsto a realización dun acto público debidamente autorizado, e a Policía Local xa colocase a sinalización ou os avisos nos que se fai constar esta circunstancia con 48 horas de antelación. b) Cando se atopen estacionados en zonas onde se prevea a realización de labores de limpeza, reparación ou sinalización da vía pública. c) En caso de emerxencia. d) Cando un vehículo se atope indebidamente estacionado como consecuencia de calquera cambio de ordenación do tráfico. O Concello deberá advertir coa antelación suficiente das referidas circunstancias mediante a colocación dos avisos necesarios cun prazo de 48 horas de antelación, excepto nos casos en que, pola súa natureza, as actuacións requiran unha inmediatez absoluta. Artigo 118.1. A responsabilidade das infraccións polo disposto na Lei sobre tráfico, circulación de vehículos de motor e seguridade viaria e regulamentos de desenvolvemento, así coma as da presente disposición recaerá directamente na persoa autora do feito en que consiste a infracción, excepto no suposto dos pasaxeiros dos vehículos que estean obrigados a utilizar o casco de protección nos casos e as condicións que regulamentariamente se determinen, onde a responsabilidade pola infracción recaerá no condutor. Cando a responsabilidade dos feitos sexa dun menor de 18 anos, responderán solidariamente por el e nesta orde o seu pai/nai, titores, acolledores e gardadores legais ou de feito, de acordo co incumprimento da obriga que se lles impón e que comporta o deber de previr a infracción administrativa que se imputa a un menor. A responsabilidade solidaria quedará referida estritamente á pecuniaria derivada da multa imposta que poderá ser moderada pola autoridade sancionadora. De acordo co artigo 72.1 da Lei sobre tráfico, circulación de vehículos de motor e seguridade viaria, cando se trate de infraccións leves a menores de idade poderá substituírse, sempre que houbese consentimento, a sanción económica da multa por outras medidas tamén reeducadoras, establecidas pola autoridade sancionadora.2. O titular que figure no Rexistro de vehículos será responsable das infraccións relativas á documentación do vehículo, as relativas ao estado de conservación, cando as deficiencias afecten ás condicións de seguridade do vehículo e das derivadas do incumprimento das normas relativas a recoñecementos periódicos.3. O titular ou o arrendatario do vehículo debidamente requirido para isto, ten o deber de identificar o condutor responsable da infracción e, de incumprir esta obriga no trámite procesal oportuno sen causa xustificada, será sancionado pecuniariamente como autor de falta grave. Nos mesmos termos responderá o titular do vehículo cando non sexa posible notificar a denuncia ao condutor que aquel identifique por causa imputable a este titular. As empresas de aluguer sen condutor a curto prazo acreditarán o cumprimento da obriga legal de identificar o condutor responsable da infracción mediante a remisión ao órgano instrutor correspondente dun duplicado ou copia do contrato de arrendamento onde quede acreditado o concepto de condutor da persoa que figure no contrato. Artigo 119. As accións ou omisións contrarias aos preceptos recollidos nesta Ordenanza serán constitutivas da infracción que, mediante a instrución do correspondente procedemento sancionador, se sancionará de conformidade co cadro de infraccións e sancións anexo á presente ordenanza, todo isto con respecto ao exercicio da competencia que lle corresponda aos tribunais de xustiza para o caso da comisión de delitos ou faltas tipificadas nas leis penais. A alcaldía queda facultada para o desenvolvemento do cadro de infraccións que se poden sancionar por ser constitutivos de infraccións consonte o disposto na presente Ordenanza. Artigo 120. Aquelas accións ou omisións con respecto á normativa de tráfico e seguridade viaria, e as contempladas na presente ordenanza, tramitaranse de conformidade co disposto no Real decreto lexislativo 339/1990, do 2 de marzo, polo que se aproba o texto articulado da Lei sobre tráfico, circulación de vehículos de motor e seguridade viaria; no Real decreto 1428/2003, do 21 de novembro, polo que se aproba o Regulamento xeral de circulación para a aplicación e desenvolvemento do texto articulado antes citado, e demais normativa concordante. Así mesmo, aplicarase como procedemento sancionador o recollido no Real decreto 320/1994, do 25 de febreiro, e supletoriamente o Real decreto 1398/1994, do 4 de agosto, do procedemento para o exercicio da potestade sancionadora, ou outras normas que legalmente substitúan as citadas. Artigo 121.1. As infraccións clasifícanse como leves, graves e moi graves, de conformidade co previsto na Lei de seguridade viaria.2. Son infraccións leves as cometidas contra as normas contidas na Lei de seguridade viaria e os seus regulamentos de desenvolvemento, xunto coas cometidas contra as normas desta Ordenanza que así se cualifiquen ou que non revistan o carácter de graves ou moi graves nos apartados seguintes. En particular é falta leve que as persoas usuarias de bicicletas non fagan uso dos elementos e prendas reflectores, de acordo co establecido na Lei 18/2009, do 23 de novembro, pola que se modifica o texto articulado da Lei sobre tráfico, circulación de vehículos de motor e seguridade vial, aprobado polo Real decreto lexislativo 339/1990, do 2 de marzo, en materia sancionadora.3. Son infraccións graves, cando non sexan constitutivas de delito, as seguintes conductas: a) Non respectar os límites de velocidade regulamentariamente establecidos, de acordo co recollido no anexo I da presente ordenanza. b) Circular nun tramo a una velocidade superior aos límites establecidos regulamentariamente, de acordo co recollido no anexo I da presente ordenanza. c) Incumprir as disposicións en materia de prioridade de paso, adiantamentos, cambios de dirección ou sentido, marcha atrás, sentido de circulación, utilización de carrís e beirarrúas e, en xeral, toda vulneración das ordenacións especiais de tráfico por razóns de seguridade ou fluidez da circulación. d) Parar ou estacionar no carril bus, en curvas, cambios de rasante, zonas de estacionamento para uso exclusivo de persoas con discapacidade, túneles, pasos inferiores, interseccións ou en calquera outro lugar perigoso ou no que se obstaculice gravemente a circulación ou constitúa un risco, especialmente para os peóns. e) Circular sen facer uso da iluminación regulamentaria, salvo que o vehículo sexa unha bicicleta, en cuxo caso a infracción terá caracter leve. f) Conducir utilizando cascos, auriculares ou outros dispositivos que diminúan a obrigatoria atención permanente á conducción. g) Conducir utilizando manualmente dispositivos de telefonía móbil, navegadores ou calquera outro sistema de comunicación. h) Non facer uso do cinto de seguridade, sistemas de retención infantil, casco e demais elementos de protección. i) Circular con menores de doce anos como pasaxeiros de ciclomotores ou motocicletas. j) Non respectar os sinais dos axentes que regulan a circulación. k) Non respectar a luz vermella dun semáforo. l) Non respectar o sinal de stop ou o sinal de ceda o paso. ll) Conducir un vehículo sendo titular dunha autorización que carece de validez por non ter cumpridos os requisitos administrativos esixidos regulamentariamente en España. m) A conducción neglixente n) Guindar á vía pública ou nas súas proximidades obxectos que poidan producir incendios ou accidentes, ou que obstaculicen a libre circulación. ñ) Non manter a distancia de seguridade co vehículo que precedente. o) Circular cun vehículo que incumpra as condicións técnicas regulamentariamente establecidas, salvo que puideran estimarse incluídas no apartado 4. ll) seguinte, así como as infraccións relativas ás normas que regulan a inspección técnica. p) Incumprir a obriga de todo conductor de verificar que as placas de matrícula do vehículo non presentan obstáculos que impidan ou dificulten a súa lectura e identificación. q) Non facilitar ao axente da autoridade a identidade nin os datos do vehículo solicitados polos afectados nun accidente de circulación, se se está implicado nel. r) Conducir vehículos coa carga mal estacionada ou con perigo de caída. s) Conducir un vehículo se o condutor ten suspendida a autorización administrativa para conducir ou prohibida a súa utilización. t) Circular cun vehículo cuxo permiso de circulación está suspendido. u) A ocupación excesiva do vehículo que supoña aumentar nun 50% o número de prazas autorizadas, excluída a do condutor. v) Incumprir a obriga de impedir que o vehículo sexa conducido por quen nunca obtivo o permiso ou a licenza de condución correspondente. w) Incumprir as normas sobre o réxime de autorización e funcionamento dos centros de ensino e formación e máis dos centros de recoñecemento de condutores autorizados polo Ministerio do Interior ou polos órganos competentes das Comunidades Autónomas, salvo que puideran estimarse incluídas no apartado 5. e) do presente artigo. x) Circular por autoestradas ou autovías con vehículos que o teñen prohibido. y) Non instalar os dispositivos de alerta ao conductor nos garaxes ou aparcadoiros nos termos legal e regulamentariamente previstos. z) Circular en posición paralela con vehículos que o teñen prohibido.4. Son infraccións moi graves, cando non sexan constitutivas de delito, as seguintes condutas: a) Non respectar os límites de velocidade regulamentariamente establecidos, de acordo co recollido no anexo I da presente ordenanza. b) Circular por un tramo a unha velocidade superior aos límites establecidos regulamentariamente, de acordo co recollido no anexo I da presente ordenanza. c) A condución polas vías tras inxerir bebidas alcohólicas con taxas superiores ás establecidas regulamentariamente, e, en calquera caso, a condución baixo os efectos de estupefacientes, psicotrópicos, estimulantes e calquera outra substancia con efectos análogos. d) Incumprir a obriga de todos os condutores de vehículos de se someter ás probas que se establezan para a detección de posibles intoxicacións de alcol, estupefacientes, psicotrópicos, estimulantes e outras substancias análogas, e a dos demais usuarios da vía cando se atopen implicados nalgún accidente de circulación. e) A condución temeraria. f) A circulación en sentido contrario ao establecido. g) Participar en competicións e carreiras de vehículos non autorizadas. h) Conducir vehículos que teñan instalados inhibidores de radar ou calquera outro mecanismo orientado a interferir no correcto funcionamento dos sistemas de vixilancia do tráfico. i) O exceso en máis do 50% nos tempos de condución ou a minoración en máis do 50% dos tempos de descanso establecidos na lexislación sobre transporte terrestre. j) O incumprimento por parte do titular ou do arrendatario do vehículo co que se cometera a infracción da obriga de identificar verazmente o condutor responsable da devandita infracción cando sexan debidamente requiridos para iso no prazo establecido. No suposto das empresas de aluguer de vehículos sen condutor a obriga de identificalo segundo as previsións contidas ao respecto no artigo 9 bis da Lei 18/2009, do 23 de novembro. k) Conducir un vehículo se se carece da autorización administrativa correspondente. l) Circular cun vehículo que careza da autorización administrativa correspondente, ou que esta non sexa válida por non cumprir os requisitos esixidos regulamentariamente. ll) Circular cun vehículo que incumpra as condicións técnicas que afecten gravemente á seguridade viaria. m) Participar ou colaborar na colocación ou posta en funcionamento de elementos que alteren o normal funcionamento do uso do tacógrafo ou limitador de velocidade.5. Así mesmo, son infraccións moi graves as seguintes: a) Realizar na vía obras sen a autorización correspondente, así como a retirada, ocultación, alteración ou deterioración da sinalización permanente ou ocasional. b) Non instalar a sinalización de obra ou facelo incorrectamente, poñendo en grave risco a seguridade vial. c) Incumprir as normas, regulamentariamente establecidas, que rexen as actividades industriais que afectan de maneira directa á seguridade vial. d) Instalar inhibidores de radar nos vehículos ou calquera outro mecanismo encamiñado a interferir no correcto funcionamento dos sistemas de vixilancia do tráfico. Non constituirán infracción os sistemas de aviso que informan da posición dos sistemas de vixilancia do tráfico. e) Incumprir as normas sobre o réxime de autorización e funcionamento dos centros de ensino e formación e máis dos centros de recoñecemento de condutores autorizados polo Ministerio do Interior o polos órganos competentes das Comunidades Autónomas, que afecten á cualificación dos profesores ou facultativos, ao estado dos vehículos utilizados, ou a elementos esenciais que incidan directamente na seguridade vial. Artigo 122.1. As infraccións que puideran cometerse contra o disposto na presente Ordenanza e normas subsidiarias, serán sancionadas coas multas previstas no artigo 67 do Real decreto lexislativo 339/1990, do 2 de marzo, polo que se aproba o texto articulado da Lei sobre tráfico, circulación de vehículos de motor e seguridade viaria, modificada pola Lei 17/2005, do 19 de xullo: as infraccións leves serán sancionadas con multa de ata 100 euros; as graves con multa de 200 euros e as moi graves con 500 euros. Porén, as infraccións consistentes en non respectar os limites de velocidade sancionaranse na contía prevista no Anexo IV da Lei 18/2009, do 23 de novembro.2. Sen prexuízo do disposto anteriormente, na imposición de sancións deberá terse en conta o que segue: a) A multa pola infracción prevista no artigo 121.4 j) da presente ordenanza será o duplo da prevista para a infracción orixinaria que a motivou, se é infracción leve, e o triple se é infracción grave ou moi grave. b) A infracción recollida no artigo 121.4 h) da presente ordenanza sancionarase cunha multa de 6000 euros. c) As infraccións recollidas no artigo 121.5 sancionaranse cunha multa de entre 3000 e 20.000 euros. Así mesmo, no suposto da infracción recollida no artigo 121.5 e) poderase impoñer a sanción de suspensión da correspondente autorización polo período dun ano. Durante o tempo que dure a suspensión non poderá obter outra autorización para as mesmas actividades. A realización de actividade durante o tempo de suspensión da autorización implicará unha nova suspensión por un período de seis meses ao cometerse o primeiro quebrantamento, e dun ano se se producise un segundo ou sucesivos quebrantamentos.3. Cando a persoa infractora non acredite a súa residencia legal no territorio español, o axente denunciante fixará provisionalmente a contía da multa, e, de non se depositar o seu importe, o conductor deberá trasladar o vehículo e inmobilizalo no lugar indicado polo axente denunciante. O depósito poderá efectuarse mediante tarxeta de crédito, ou en metálico en euros e, de todos os xeitos, terase en conta o previsto para o procedemento sancionador abreviado respecto á posibilidade de redución do 50% da multa inicialmente fixada. Artigo 123. Os expedientes iniciados por infraccións graves ou moi graves, que poidan levar consigo a suspensión da licenza ou do permiso de conducir, unha vez que adquiran firmeza, remitiranse á Xefatura Provincial de Tráfico da Coruña, para que, se procede, impoña a suspensión de acordo coa normativa vixente. Igual medida se adoptará no caso de infraccións que poidan implicar a perda de puntos do permiso ou licenza de conducir, de acordo coa disposición adicional primeira da Lei 17/2005, do 19 de xullo, pola que se regula o permiso e a licenza de condución por puntos e se modifica o texto articulado da Lei sobre tráfico, circulación de vehículos de motor e seguridade viaria. Artigo 124. As multas deberán facerse efectivas nos órganos de recadación da administración xestora, directamente ou a través de entidades bancarias ou de crédito concertadas, dentro dos quince días hábiles seguintes á data en que sexan notificadas logo da resolución que poña fin á vía administrativa. Se transcorrese este prazo sen efectuarse o ingreso, a súa exacción levarase a cabo polo procedemento de constrinximento. Artigo 125. O procedemento sancionador regularase polo Real decreto 320/1994, do 25 de febreiro, modificado parcialmente polo Real decreto 318/2003, do 14 de marzo, polo que se aproba o procedemento sancionador en materia de tráfico, circulación de vehículos de motor e seguridade viaria e pola Lei 18/2009, do 23 de novembro, pola que se modifica o texto articulado da Lei sobre trafico, circulación de vehículos de motor e seguridade vial, aprobado polo Real decreto lexislativo 339/1990, do 2 de marzo, en materia sancionadora. Supletoriamente aplicarase o Real decreto 1398/1994, do 4 de agosto, do procedemento para o exercicio da potestade sancionadora, ou outras normas que legalmente a substitúan. Será competencia da alcaldía, ou do concelleiro en quen este puidera delegar, a imposición das sancións por infracción dos preceptos contidos na presente ordenanza. Artigo 126. As denuncias dos axentes da Policía Local, cando exerzan funcións de vixilancia e control da circulación viaria, terán valor probatorio, sen prexuízo do deber de aqueles de achegar todas as probas que sexan posibles sobre os feitos da denuncia e sen prexuízo, así mesmo, das probas que na súa defensa poidan achegar ou designar as persoas denunciadas. Artigo 127. Calquera persoa poderá denunciar infraccións aos preceptos da presente ordenanza que puidera observar. Neste caso, a denuncia non terá presunción de veracidade. Artigo 128. Nas denuncias que se formulen, tanto por requirimento como de oficio, deberá constar necesariamente o seguinte: 1) A identificación do vehículo co que se cometeu a presunta infracción.2) A identidade do denunciado, se esta fose coñecida.3) Unha descrición sucinta do feito, con indicación do lugar, data e hora da suposta infracción.4) Nome e enderezo do denunciante, datos estes que poderán ser substituídos polo seu número de identificación profesional cando a denuncia fose formulada por un axente da Policía Local no exercicio das súas funcións. Nas denuncias que os axentes da autoridade notifiquen no acto ao denunciado tamén deberá constar o seguinte: a) A infracción presuntamente cometida, a sanción que puidera corresponder e o número de puntos cuxa perda comporte a infracción. b) O órgano competente para impoñer a sanción e a norma que lle atribúa tal competencia. c) Se o denunciado procede ao aboamento da sanción, no acto deberá sinalar, ademais da cantidade paga e as consecuencias derivadas do pagamento desta previstas no procedemento sancionador abreviado. d) Se non se procedese ao aboamento no acto da sanción, deberá indicarse que a devandita renuncia comeza o procedemento sancionador, e que dispón dun prazo de 20 días naturais para efectuar o pagamento, coa redución e consecuencias establecidas no procedemento sancionador abreviado, ou para formular alegacións e propoñer as probas que estimar convenientes. Neste caso, indicaranse os lugares, oficinas ou dependencias onde pode presentalas. e) Se no prazo sinalado no parágrafo anterior non se formulasen alegacións ou non se aboase a multa, hase indicar que o procedemento darase por concluído ao día seguinte á finalización do devandito prazo. f) O domicilio que indique o interesado para os efectos de notificación. Este domicilio non se terá en conta se o denunciado tivese asignada unha Dirección Electrónica Vial, isto sen prexuízo do previsto no artigo 28.4 da Lei 11/2007, do 22 de xuño. Artigo 129. As denuncias de carácter voluntario poderán formularse ante o axente da Policía Local encargado da vixilancia ou regulación do tráfico que se atope máis próximo ao lugar dos feitos ou mediante un escrito dirixido á alcaldía. Cando a denuncia se formulase ante os axentes da Policía Local, estes estenderán o correspondente boletín de denuncia no que farán constar se puideron comprobar persoalmente a presunta infracción denunciada, así como se puideron notificala. Artigo 130. As denuncias notificaranse ao denunciado no acto. Porén, a notificación poderá efectuarse nun momento posterior sempre que se dea algunha das circunstancias seguintes: a) Que a denuncia se formule en circunstancias nas que a detención do vehículo poida orixinar un risco para a circulación. Neste caso o axente deberá indicar os motivos concretos que a impiden. b) Que a denuncia se formule no momento en que está o vehículo estacionado, cando o conductor non estea presente. c) Que a autoridade sancionadora tivera coñecemento dos feitos a través de medios de captación e reprodución de imaxes que permitan a identificación do vehículo. Artigo 131. Tras notificar a denuncia, a persoa denunciada disporá dun prazo de 15 días naturais para realizar o pagamento voluntario con redución da sanción da multa, ou para formular as alegacións e propoñer ou achegar as probas que estime oportunas. Se efectúa o pagamento da multa nas condicións indicadas no parágrafo anterior, seguirase o procedemento abreviado e, no caso de non facelo, o procedemento sancionador ordinario. Unha vez realizado o pagamento voluntario da multa, xa sexa na acta de entrega da denuncia ou dentro do prazo de 15 días naturais contados dende o día seguinte ao da súa notificación, darase por concluído o procedemento sancionador coas seguintes consecuencias: a) A redución do 50% do importe da sanción da multa. b) A renuncia a formular alegacións. No caso de que fosen formuladas, teranse por non presentadas. c) A terminación do procedemento sen necesidade de ditar resolución expresa, o día no que se realice o pagamento. d) O esgotamento da vía administrativa, que se pode recorrer unicamente perante a orde xurisdicional contenciosa–administrativa. e) O prazo para interpor o recurso contencioso–administrativo iniciarase ao día seguinte a aquel no que teña lugar o pagamento. f) A firmeza da sanción na vía administrativa dende o momento do pagamento, con plenos efectos dende o día seguinte. g) A sanción non computará como antecedente no Rexistro de Condutores e Infractores, sempre que se trate de infraccións graves que non comporten a perda de puntos. O procedemento sancionador abreviado non será aplicable ás infraccións previstas no artigo 121.4 h) e j) e 121.5 da presente ordenanza. Logo de se lle notificar a denuncia, a persoa interesada disporá dun prazo de 15 días naturais para formular as alegacións que considere convenientes e propoñer ou achegar as probas que estime oportunas. No suposto de que non se producise a detención do vehículo, o titular, o arrendatario a longo prazo ou o condutor habitual, no seu caso, disporán dun prazo de 15 días naturais para identificar o condutor responsable da infracción, contra o que se iniciará o procedemento sancionador. Esta identificación efectuarase por medios telemáticos se a notificación se comunicase a través da Dirección Electrónica Vial. Se as alegacións formuladas fornecesen datos novos ou diferentes dos constatados polo axente denunciante, e sempre que o instrutor o estime necesario, darase traslado daquelas ao axente para que informe no prazo de 15 días naturais. De todos os xeitos, o instrutor poderá acordar que se practiquen as probas que estime pertinentes para a investigación e cualificación dos feitos e para a determinación das posibles responsabilidades. A denegación da práctica das probas deberá ser motivada e deixarase constancia no expediente sancionador. Unha vez concluída a instrución do procedemento sancionador, o órgano instrutor elevará a proposta de resolución ao órgano competente para sancionar, para que dite a resolución que proceda. Unicamente se dará traslado da proposta ao interesado, para que poida formular novas alegacións no prazo de 15 días naturais, se figuran no procedemento ou se tivesen en conta na resolución outros feitos ou outras alegacións e probas diferentes ás aducidas polo interesado. Se o denunciado non formula alegacións nin aboa o importe da multa no prazo dos 15 días naturais seguintes aos da notificación da denuncia esta terá o efecto de acta resolutoria do procedemento sancionador. Neste suposto, a sanción poderá executarse logo de que transcorran trinta días naturais dende a notificación da denuncia. O disposto anteriormente será aplicable unicamente cando se trate de: a) Infraccións leves. b) Infraccións graves que non detraian puntos. c) Infraccións graves o moi graves cuxa notificación se efectuase na acta da denuncia. A terminación do procedemento pon fin á vía administrativa e a sanción poderá executarse dende o día seguinte ao transcurso dos trinta días antes indicados. Artigo 134. A resolución do expediente deberá ser notificada no prazo dun ano contado desde que se iniciou o procedemento e decidirá todas as cuestións presentadas polos interesados e aqueloutras derivadas do procedemento. A resolución non poderá ter en conta feitos diferentes dos determinados na fase de instrución do procedemento, sen prexuízo da diferente valoración xurídica. Se non se notificase a resolución sancionadora logo de pasar un ano desde o comezo do procedemento, producirase a caducidade deste e procederase ao arquivo das actuacións, por solicitude do interesado ou de oficio polo órgano competente para ditar a resolución, excepto nos casos nos que o procedemento se paralizase por causa imputable aos interesados ou se suspendese polas actuacións xudiciais ás que se refire o artigo 2.1 do Regulamento de procedemento sancionador en materia de tráfico, circulación de vehículos de motor e seguridade viaria. Cando a paralización do procedemento se producise porque a xurisdición penal coñece os feitos e cando interviñese outra autoridade competente para impoñer a sanción da multa e se teña que trasladar o expediente para substanciar a suspensión da autorización administrativa para conducir á Administración Xeral do Estado, o prazo de caducidade suspenderase e reanudarase, polo tempo que reste ata un ano, unha vez que adquira firmeza a resolución xudicial ou administrativa correspondente. Artigo 135. A resolución sancionadora porá fin á vía administrativa e a sanción poderase executar dende o día seguinte a aquel no que se notifique á persoa interesada, momento en que producirá plenos efectos, ou, no seu caso, unha vez transcorrido o prazo indicado no último apartado do artigo 133 da presente ordenanza. Contra as resolucións sancionadoras, poderá interpoñerse recurso de reposición, con carácter potestativo, no prazo dun mes contado dende o día seguinte ao da súa notificación. O recurso interporase perante o órgano que ditou a resolución sancionadora, que será o competente para resolvelo. Non se terán en conta na resolución do recurso feitos, documentos e alegacións do recorrente que puidesen achegarse no procedemento orixinario. O recurso de reposición regulado neste artigo entenderase desestimado se non recae resolución expresa no prazo dun mes, co que quedará expedita a vía contencioso–administrativa. Artigo 136. O prazo de prescrición das infraccións será de tres meses para as infraccións leves e de seis meses para as infraccións graves e moi graves. O prazo de prescrición cóntase a partir do día en que os feitos se cometeran. A prescrición interrómpese por calquera actuación administrativa da que teña coñecemento o denunciado ou estea orientada a averiguar a súa identidade ou enderezo e se practique con outras administracións, institucións ou organismos. Tamén se interrompe a prescrición pola notificación efectuada de acordo co establecido no artigos 76,77 e 78 da Lei 18/2009, do 23 de novembro. O prazo de prescrición reanúdase se o procedemento se paraliza durante máis dun mes por causa non imputable ao denunciado. O prazo de prescrición das sancións consistentes en multa pecuniaria será de catro anos e, o das demais sancións, será dun ano, computados dende o día seguinte a aquel no que a sanción adquira firmeza na vía administrativa. O cómputo e a interrupción do prazo de prescrición do dereito da Administración para esixir o pagamento das sancións consistentes en multa pecuniaria rexeranse polo disposto na Lei Xeral Tributaria. Os expedientes sancionadores que se iniciasen con anterioridade á entrada en vigor da presente Ordenanza seguirán a súa tramitación de acordo coa normativa nese momento temporal vixente, excepto nos casos en que os preceptos do presente texto resulten mais beneficiosos para o/a autor/a da infracción, caso no que se aplicarán estes. Queda derrogada a Ordenanza de mobilidade aprobada inicialmente polo pleno municipal na sesión con data do 21 de xuño de 2008 e elévase o devandito acordo a definitivo ao non se teren presentado alegacións (publicada no Boletín Oficial da Provincia do 19 de setembro de 2008), e cantas normas municipais de igual ou inferior rango se opoñan á presente Ordenanza. A presente Ordenanza entrará en vigor unha vez publicada integramente no Boletín Oficial da Provincia, logo de que transcorra o prazo de quince días hábiles sinalado no artigo 65.2 da Lei 7/1985, do 2 de abril, de bases do réxime local. Nos tramos de autovías e autoestradas interurbanas de acceso ás cidades nos que se establecesen límites inferiores a 100 km/h, os excesos de velocidade sancionaranse coa multa económica correspondente ao cadro de sancións do ANEXO I da presente Ordenanza. O resto dos efectos administrativos e penais só se producirán cando superen os 100 km/h e nos termos establecidos para este límite. A persoa titular dun permiso ou licenza de condución que sexa sancionada en firme en vía administrativa por cometer algunha das infracciones que a continuación se relacionan perderá o número de puntos que, para cada unha delas, se sinalan a continuación: A detracción de puntos por exceso de velocidade producirase de acordo co establecido no Anexo I da presente Ordenanza. A perda de puntos unicamente se producirá cando o feito do que se derive a detracción de puntos se produza por conducir un vehículo para o que se esixa unha autorización administrativa. O crédito de puntos é único para todas as autorizacións administrativas das que sexa titular a persoa condutora. Miño, 24 de setembro de 2010 O alcalde P. D. 92/10 (Resolución Alcaldía:01-02-2010) Umer Carrabina Garcia de Cuerva